amanoisuno/poetBack huggingface dataset:
楊文發自長沙相别忽來權邑惠詩次其韻 王庭珪 
湘水東邊喚渡舟，湘天欲暮使人愁。豈期陶令來爲縣，應念龐公不入州。索我題詩今老矣，看君下筆幾時休。論文把酒誠堪樂，莫歎罇前欠杜秋。
次韻楊文黼 王庭珪 
烏啼鵲噪竹生風，誰過柴門訪病翁。清論逼人來亹亹，夕陽歸馬恨匆匆。遙瞻紫極黄雲裏，却望長安醉眼中。南北車書將混一，莫嗟吾道隔西東。
次韻黄伯思求其祖夢升墓銘跋 王庭珪 
妙句高文滿錦囊，坐驚蓬甕忽生光。君家人物代不乏，文彩風流想未忘。千載運中逢太史，諸王殿下識黄香。江西多士傳心印，又出宗支一派長。
胡邦衡北歸先寄詩二首次韻迎之  其一 王庭珪 
無何真是本來鄉，莫遣閑愁犯肺腸。會見棟梁扶大廈，不將文字弔沈湘。揮毫未辯銀爲管，沽酒奚須玉作觴。雙竹端能作奇瑞，衡人宜護竹間堂。
胡邦衡北歸先寄詩二首次韻迎之  其二 王庭珪 
當年大册撼天扉，聖主今呼逐客歸。應是風雲乘此會，便令鵷鷺著行飛。久埋劍氣衝星氣，暫裂荷衣換錦衣。穩上丹墀踏龍尾，九霞光裏望晨暉。
和吳思道韻寄郭德耘 王庭珪 
亂後交遊半不聞，天涯淪落始逢君。黔南可怪無驢養，冀北遂當空馬羣。尚使高才淹管庫，忽傳佳句吐烟雲。十年讐校金鑾殿，依舊無氈似廣文。
左世勣妙年登第而飄泊遐荒十年不得調蓋嘗以事忤權貴今公道方開始欲仕進索余賦詩 王庭珪 
射策楓庭最妙年，九衢爭看若登仙。乘鸞豈慕天邊貴，失馬方知塞上賢。華轂朱輪多覆轍，高門大屋尚修椽。如今相國開公道，此詩他時亦盛傳。
次韻酬周孟覺 王庭珪 
看鑄銅人能幾何，相逢重得復摩挲。江山如畫風流在，城郭空驚歲月多。豈謂今朝聞正始，更翻新律似元和。思君夜久猶竚立，月上松梢映綠蘿。
聞梁養源歸卧病未出作詩問之 王庭珪 
試訪伯鸞強徤不，但傳烟渚有歸舟。欲聞大士一轉語，爲洗南榮十日愁。青壁萬尋人似玉，碧雲千里月垂鈎。我如堪問維摩病，獅子坐中無此流。
送頔子歸廬陵 王庭珪 
西風吹我夢魂驚，送子東歸無限情。好往沅湘探奇絕，遠看衡嶽正崢嶸。黄昏渡口呼船急，後夜江頭望月明。能把愁心寄明月，雲開時到夜郎城。
送黄介可 王庭珪  长江
漳川螺浦共家鄉，醉墨題詩尚掛牆。天末異時懷李白，風流誰復數真長。那知此日長江簿，即是昔時江夏黄。鵬背知橫幾千里，棘間何地可回翔。
謝同年趙季成通判見訪 王庭珪 
一夢驚回四十年，昇平樓下聽臚傳。共攀玉兔月中桂，認得銅駝陌上仙。忽遇旗旄行縣邑，先驅貔虎訪林泉。王孫自是經綸手，容我滄江卧釣船。
送劉克強再赴殿試 王庭珪 
聞道田西劉克強，年來猶自讀書忙。生平萬卷非無用，歲晚一官聊足償。曾捲笏袍還聖主，重攜筆札試明光。漢庭射策推諸老，更看公孫獨擅場。
頤軒 王庭珪 
門外紅塵走客車，閉門風月下簷隅。南山霧雨宜藏豹，東海龍芻試秣駒。竹几蒲團消永日，銅爐紙帳夢清都。靈龜隱處無人識，似置寒冰在玉壺。
題青桂亭 王庭珪 
天上犀枝玉蘂秋，何年桂子落巖幽。庭前忽生兩好樹，簷外突出雙青虬。九里香飄吹夢斷，十分圓影暮雲收。他時合抱重來看，不是玄都觀裏遊。
和劉喬卿雪詩 王庭珪 
柴門忽啓玉爲關，疑是新移海上山。野寺僧居銀窟裏，廣寒宮在月明間。老農擊鼓迎豐歳，紫極吹簫近帝寰。臘後東風將解凍，已看峰頂露孱顔。
中夜起坐惜春亭月照酴醿清香郁然因成四韻 王庭珪 
袖手歸來避世塵，酴醿對坐惜餘春。靚粧不入市廛眼，幽韻只應邱壑人。醉喚江梅君益友，力移亭竹我比鄰。天公著意憐詩客，月色西窗一夜新。
任子嚴凌風閣 王庭珪 
朱簾下瞰梅花發，百尺梢頭掛玉鈎。人在半天攀玉蕊，山如方丈接瀛洲。曾留深夜乘鸞女，相對誰家却月樓。將此層軒擬東閣，正緣詩興似揚州。
楊文發將趍行朝輒用所惠詩次韻一首贈别 王庭珪 
欲贈初無金錯刀，待憑巧冶鑄豪曹。公家勳業麒麟上，國史聲名泰華高。已見郎君如玉樹，便爲名士讀離騷。甄逢他日驚人去，標目須經大手襃。
寄聶賁遠 王庭珪 
褒勳新命日邊傳，萬戶重封眷愈專。山海盡籠天下貨，江淮流出地中錢。時平麟瑞三千歳，夢恊熊祥五百年。富國自能躋壽域，寧論齊相海王篇。
張紹祖雙秀亭 王庭珪 
義山山下三丞相，門倚山光照戶庭。盛事流傳千載後，寒空高並兩峰青。雙崖過雨好雲氣，絕壁參天列畫屏。更羡君家亭子近，細聽泉溜響泠泠。
題竹溪讀書堂 王庭珪 
竹外溪邊沙石幽，欲招詩客賦臨流。萬竿深鎖藏書屋，百丈清潭遶橘州。千里水烟漁唱晚，一堂風月暮雲收。何當挽取六君子，占此佳名作勝遊。
扶疏堂 王庭珪 
碧草深林遶一區，何年開徑洗烟蕪。晨光浮動三竿日，古木陰森十萬夫。靜愛長松梢月色，絕無凡卉蔽簷隅。殘枝敗葉風吹盡，簾捲山尖好畫圖。
和曾英發見訪惠詩二首  其一 王庭珪 
陋巷誰過馬糞王，一經題品自芬芳。桃花流水春猶淺，茗椀薫爐話更長。千里夙期衝雨霽，十年閑事入篇章。明朝未免成離恨，莫苦吟詩作許忙。
和曾英發見訪惠詩二首  其二 王庭珪 
宴坐壺中日月閑，相逢無復話吳山。如君豈是噲等伍，置我當容平子間。喜遇故人持節鉞，猶能跋馬問荆菅。扁舟後會重尋處，更刺灘頭轉一灣。
别後再和一首 王庭珪 
平昔高談古帝王，到今春草幾時芳。揮毫欲上三千牘，拆襪初無一寸長。亹亹逼人逢此意，匆匆下語不成章。歸來閉閣焚香坐，端爲思君聊復忙。
謁魏彦成郎中 王庭珪 
病夫投老入城闉，到處逢人說使君。豈料騎驢衝大尹，政須扛鼎識奇文。池生春草何曾夢，楓落吳江誤所聞。更願兼收湖海士，當令冀北馬空羣。
王主簿清暑閣 王庭珪 
冒暑貪程作熱官，何如避暑得清安。輕陰畫出三湘境，爽氣能爲六月寒。自有薫風生屋角，不須纖手捧冰盤。闌干半倚紅塵外，卧聽江聲瀉碧湍。
段廷瑞四美堂 王庭珪 
風月江山何處無，良辰樂事古難俱。其間景物從來美，此美天然畫不如。莫唱黄雞催曉曲，且聽青鳥勸提壺。暮雲收盡朱簾捲，四者横陳獻坐隅。
次韻周穆卿教授兼簡黄元授司戶 王庭珪 
嘗記楓宸賜異恩，同時人物亦詵詵。從前百事不掛眼，初得微官便退身。教授才華欺蜀錦，參軍詩句似唐人。中興勳業歸公等，顧我徒爲避世民。
讀晉史偶書 王庭珪 
夷甫清談萬事虛，阮宣亹亹定何如。䱥魚蝦鮓方乘獻，豆粥萍韲立可須。柱石莫傾人棟宇，纖兒撞壞好家居。揚州喪敗將誰咎，猶自空中咄咄書。
次韻贈隨上人 王庭珪 
扣門衲子誦詩聲，雙脚行纒拄杖輕。何處參同得消息，便能作句吐新清。高僧著意遊湖海，逐客從誰匿姓名。試聽窟中獅子吼，未應斷盡野牛鳴。
送李仲文赴省試 王庭珪 
何人解薦相如賦，狗盜雞鳴豈此流。壯志未登龍虎榜，薦書重入帝王州。烟生漁浦雁初下，月滿江樓霧已收。早晚書來聞好語，沙頭春晚望歸舟。
謝梁亷濟運使見訪 王庭珪 
夜向天邊識使星，使星光近少微明。朱輪疑自丹霄落，陋巷忽聞驄馬鳴。臺下霜威驚草木，山間旌旆爍簷楹。慚無櫑具衣冠偉，久服西都暴勝名。
離行在别胡舍人 王庭珪 
幾年南畝把鋤犂，尺一呼來上玉墀。未有涓塵答明主，只思耕釣樂清時。着鞭不慣朝騎馬，擊鉢猶能夜讀詩。回想都城春色裏，看公談笑定邊陲。
生日周公予惠詩次韻 王庭珪 
皇天何時生此漢，六十年前歳遇庚。不使聲名驚四海，未教文陣掃千兵。如今只作癡頑老，晚節猶干造化情。每辱雕章勤剪拂，勝驅斗酒下愁城。
資深堂 王庭珪 
至深無象本強名，不可言傳著耳聽。克己獨稱回好學，問詩唯有鯉趨庭。會須絕倒聞談道，更看鼎來能說經。欲造淵源應此得，百川終使貫滄溟。
清暉亭 王庭珪 
畫簷雪壁眺前溪，溪外羣峰碧四圍。日上林梢增秀色，珠生潭底護長堤。落霞孤鶩真奇境，捉筆題詩無此詞。擬就江山覓佳句，更須春草夢回時。
次韻歐陽廣明以詩送鉢盂 王庭珪 
方丈盈前送八珍，山人不是此中人。試尋僧鉢齋廚近，更喜園官菜把新。秋滿城頭看落葉，風吹酒面已生鱗。何時共過溪邊寺，雪夜扁舟發興頻。
次韻歐陽廣明 王庭珪 
半盂香飯敵猩脣，羮芋菹鹽度幾春。坐倚蒲團聽粥鼓，曉擎花雨供天人。庾郎三韭徒多品，顔巷一瓢真絕倫。邑犬狺狺尚羣吠，隔籬安得近吾身。
次韻劉唐卿 王庭珪 
看鑄銅人五百年，摩挲已是落因緣。洛州司馬老方遇，梁苑詞人晚見延。稚子詩書聊可喜，荒村草木亦堪憐。龐公要說無生話，兒女團欒在眼前。
雪中訪胡次魚因覽新詩次其韻 王庭珪 
天涯流落與誰同，雅什重聞正始風。文陣向來無敵手，詩壇今孰敢論功。郢中遺唱人難和，冀北成羣馬遂空。接屋同鄰江上寺，過從猶幸不匆匆。
和王彦謨縣尉二首  其一 王庭珪 
耳厭鉦鼙處處喧，此時猶得卧邱園。負材磥砢幾無用，舊業荒凉半不存。嗟古英雄多朽骨，覽君詞翰可招魂。濟川政要艅艎急，樗散何因被選掄。
和王彦謨縣尉二首  其二 王庭珪 
虎豹相傳王氏門，風流千載識遺昆。吟詩作賦取高第，插羽鳴弓待報恩。寇賊漸平妖破膽，烟塵猶起客銷魂。山城詩酒方爲樂，豈料西歸席未温。
次韻常德府葛倅見寄 王庭珪 
武陵節鉞控湘西，通守仍兼把一麾。玉帳靜談千里月，銅符遙鎮五溪夷。漂流欲識荆州面，饑渇正如桑下兒。仰止門牆訴羈旅，窮愁那復有佳詞。
和王彦休 王庭珪 
書成欲奏未央宮，起廢鍼盲略異同。已就外車傳服氏，應曾綵筆夢文通。且觀落紙驚回鳯，莫歎摩天欠阿鴻。宿學暮年方發策，菑川重看一衰翁。
夜讀唐鑑有作 王庭珪 
開元貞觀承平後，羣盜縱横似撒沙。可惜君王自神武，不知盧杞是姦邪。瓜分叛將根仍蔓，鼎付哥奴禍已芽。不有汾陽功第一，孰能談笑定中華。
次韻蔡德億年聞子規 王庭珪 
逐客思歸正倦聞，三更枝上月微昏。一聲夢斷湘山曲，千古空餘馬足痕。東郭雖無揚子宅，西枝應有少陵村。不須宋玉憐憔悴，招得騷人幾許魂。
贈胡紹立 王庭珪 
憶昔烏蠻絕塞亭，巴娘歌罷月三更。重尋湘水江邊路，又見蕭灘榜上名。此去飛騰對天陛，不應顦顇困書生。將軍三戰成功後，未數焚舟老孟明。
送項直卿赴省 王庭珪 
逐客歸來訪里閭，後生文彩益增奇。低頭見子如東野，滿耳聞人說項斯。果有高名動場屋，行觀大策對丹墀。親闈日望泥金信，報我仍須寄好詩。
劉大虛作十花詞相示復以詩來有求揮斤之句兼簡中問僕無恙吠犬不爲災次韻一首奉酬 王庭珪 
新詞藹藹吐春雲，清似金爐百和焚。白雪固宜招吠犬，真雷豈比聚飛蚊。陶潛賦就歸何處，李白詩成思不羣。君是廣寒修月手，顧予安敢強施斤。
次韻董體仁參政 王庭珪 
雷雨何年下九天，公爲舟楫濟長川。涸鱗亦逐龍蛇動，異氣先衝牛斗邊。總謂相君扶帝力，忽傳飛詔落巖前。但隨一氣洪鈞轉，造物豈知然不然。
次韻李昌齡以詩督景賢堂詩 王庭珪 
欲醫詩病了無方，悵望黄州舊雪堂。歳月易奔梭一擲，文章徒費紙千張。相如賦麗終遲思，李廣兵微未得當。句律年來亦如此，收功何以得鷹揚。
宋英臣景賢堂 王庭珪 
當塗人物盡豪英，平日相逢眼自青。傾蓋欲交天下士，披雲如仰斗間星。向來道義多耆舊，尚有風流繼典刑。更待里門容駟馬，不應空頂佛名經。
劉君鼎主簿登第累年家貧猶待闕欲遊章貢謁梁提刑作詩送之 王庭珪 
收科天陛幾年餘，猶似揚雄寂寞居。霄漢又生新羽翼，侯門應許曳長裾。暫遊嶺海非凡客，却上蓬瀛行秘書。何日扁舟下螺浦，會看丹詔有新除。
送劉簡之兄弟赴省 王庭珪 
弟兄連榜俱高薦，正遇龍飛急詔求。蘭省深嚴清禁近，丹梯曾上廣寒遊。豈惟一舉兩黄鵠，便好同修五鳳樓。草綠江南舊行路，春風歸馬控雙虬。
謝向提刑見訪  其一 王庭珪 
夜郎逐客遇生還，秘閣老翁來扣關。坐聽犀揮妙言語，慚非櫑具偉衣冠。高名業已照六合，賤子窮當隱半山。陸納家風元冷澹，口將茶果薦杯盤。
謝向提刑見訪  其二 王庭珪 
渡湘千里憶分攜，因誦癡兒不了詩。送我出門還作惡，今朝會面豈前期。樂天獨往青山日，裴相閑居綠野時。從此功名恐相逼，伊山安得久棲遲。
送魏彦成赴召 王庭珪 
一騎追鋒下九重，手持丹詔紫泥封。君王夜半應前席，郡國名高莫說功。民吏不須留召父，朝廷久已知弱翁。還如漢室中興相，治行于今有祖風。
魏彦成座上忽見擒至吉水賊奉呈彦成 王庭珪 
城上啼烏曉欲狂，樓前爭看捷旗黄。略驅部曲千餘騎，不折將軍半段槍。樂土異時爲賊窟，太平今日有官方。弱翁治行今如此，何待天邊下鳳凰。
西園探梅三首  其一 王庭珪 
俯窺溪影忽横斜，仰看寒梅已放花。未覺東風吹水面，早驚春色到天涯。年時肌骨瘦如許，日暮烟雲薄不遮。折得一枝歸靜院，夜深玉頰照窗紗。
西園探梅三首  其二 王庭珪 
東閣官梅未有詩，竹林斜出兩三枝。臨風玉面如相識，殘雪江頭想更奇。立盡小橋溪上影，誰將清調笛中吹。犯寒傾倒先春色，萬木寒凝凍不知。
西園探梅三首  其三 王庭珪 
一株斜壓半簷茅，索笑誰堪著句嘲。風度暗香浮遠水，枝回嫩綠到新梢。冰生處子精神外，玉立天涯雪月交。吟處不須歌酒涴，柴門誰許野僧敲。
次韻劉景明寄詩求近作 王庭珪 
道邊垂柳綠陰陰，馬上攜書閱古今。陋巷豈無人載酒，他鄉誰是子知音。鯤鵬未化風雲外，江海相思歳月深。遠寄雕章覓新句，窮愁唯有苦寒吟。
外孫劉子野遊學南安纔歸數日又告行匆匆贈以一詩爲别且以勉之 王庭珪 
九十龐眉老舅翁，暫時見汝又西東。舉頭共看天邊月，刮目知非吳下蒙。學至超然應自解，詩唯窮者乃能工。太阿鍛盡山中鐵，始得光芒倚碧穹。
送劉天遊益明赴省 王庭珪 
兩驥騰風上九垓，瑤林瓊樹絕纖埃。行觀海運幾千里，坐待春驚二月雷。霹靂一聲天外響，婆娑雙桂月中開。老翁日望長安信，報喜泥金早寄回。
次韻曾英發 王庭珪 
泮水橋邊不記年，後來誰復敢爭先。襄陽耆舊今無在，江左風流寂不傳。窮巷閉門佳客至，新詩照壁夜光懸。未應晚節嗟流滯，三子青袍慰眼前。
酬梁宰惠遊永新百韻詩 王庭珪 
聞君跋馬禾川道，攀𩍐遺民識轡環。滿野悲風蟠蔓草，數聲漁笛下汀灣。雲藏甘露峰頭寺，路接青湘雨後山。觸思便能成百韻，偶題僧壁不須刪。
謝郭運幹見訪 王庭珪  西湖
窮巷俄留長者韁，清風入戶竹生光。不嫌茅屋絕低小，來坐松陰移晚凉。南國諸侯老賓客，西湖六一舊家鄉。錦囊賸拾詩千首，他日還思潁水傍。
再次韻送別 王庭珪 
天馬從來不受韁，騰雲注目電爭光。心如銀漢纖塵靜，氣逼金盤曉露凉。妙語織成文繡段，扁舟刺入水雲鄉。朝天便若登仙去，騶馭何人得侍傍。
次韻劉子方喜雪 王庭珪 
萬木寒癡凍不蘇，六花爭巧出枯株。天將平地開銀闕，人似清冰在玉壺。未見囓氈持漢節，徒聞穿履待公車。月邊恐有瑤臺路，擬欲凌空謁帝居。
懷故人留題 王庭珪  长江
桃李無言對斜日，可堪回首一凄然。子雲投閣知何在，太白騎鯨已上天。春蚓秋蛇留敗壁，金鈎玉带鎖寒烟。人行古木横塘路，門掩長江上水船。
次韻王秀才 王庭珪 
怒髮衝冠忘指瑕，要能全璧始還家。閉門且任蓬蒿長，落筆當令綺繡華。麗句美如青玉案，明珠深貯絳囊紗。愛君年少已如許，他日相逢未可涯。
波光亭 王庭珪 
遶亭春水縠紋生，拍岸風微鏡面平。日破浪花摇柱礎，影浮山翠落簷楹。魚跳蓮葉東西動，月湧金盆表裏明。夜久光凝收綠净，冷涵星漢逼人清。
酴醿 王庭珪 
百花狼藉點青苔，始見酴醿爛漫開。虢國朝天嫌粉污，唐昌夜月恐仙來。寒梅勝韻聊堪友，穠李凡姿詎敢陪。便欲乘風凌倒影，醉尋香徑上瑤臺。
和黄元授送趙敦本赴萬安宰 王庭珪 
欲救斯民病久尫，想君家譜有奇方。但須去惡猶去草，要使牧人如牧羊。正值彫殘經寇亂，還思激烈詠時康。當年手種閑桃李，今日成陰總類棠。
和元授閔旱 王庭珪 
旱魃凌空氣愈炎，斷無微雨應時霑。正憂龍卧深蟠水，安得江聲碎瀉簷。禾黍似堪供野火，婦姑猶擬共腰鐮。此時政要調元手，誰作商霖慰具瞻。
建炎己酉十二月五日避亂鴿湖山十絕句  其一 王庭珪 
平昔無才可致君，此生何處欲超羣。今逢四海干戈動，猶得山間卧白雲。
建炎己酉十二月五日避亂鴿湖山十絕句  其二 王庭珪 
偶攜琴劍入山來，驚覺高僧定裏回。扶下繩牀始開眼，嗔人馬跡涴蒼苔。
建炎己酉十二月五日避亂鴿湖山十絕句  其三 王庭珪 
幡竿插入千巖底，鳥語飛來絕壁間。洞口行人迷處所，不知鐘梵鎖孱顔。
建炎己酉十二月五日避亂鴿湖山十絕句  其四 王庭珪 
山腰危殿倚青葱，知是雲峰第幾重。恐有書生來問道，爲憑輕打飯前鐘。
建炎己酉十二月五日避亂鴿湖山十絕句  其五 王庭珪 
奇峰削出青蓮蕚，遠溜縈回碧玉環。氣接混茫藏句法，不知誰與破天慳。
建炎己酉十二月五日避亂鴿湖山十絕句  其六 王庭珪 
洞裏花開透碧霄，溪横三繞赤欄橋。他年橋斷人迷路，咫尺山源萬里遙。
建炎己酉十二月五日避亂鴿湖山十絕句  其七 王庭珪 
昔人騎鶴嶺頭歸，應有仙居在翠微。絕壁蒼藤無處問，時聞清唳掲雲飛。
建炎己酉十二月五日避亂鴿湖山十絕句  其八 王庭珪 
破臘山桃已盛開，飛花無數點青苔。莫教流出前溪去，引得魚舟入洞來。
建炎己酉十二月五日避亂鴿湖山十絕句  其九 王庭珪 
巖下逢人說亂離，十年眼底厭旌旗。邊塵復暗江南路，堪羡山僧總不知。
建炎己酉十二月五日避亂鴿湖山十絕句  其一○ 王庭珪 
偉岸稜稜似立朝，巍峨冠劍想風標。可憐有貌無肝膽，何用昂然近紫霄。
次韻贈周師禹二首  其一 王庭珪 
山中自有陶宏景，窗外誰呼祁孔賓。不敢移文約周子，升沈共作太平人。
次韻贈周師禹二首  其二 王庭珪 
晝卧柴門打不開，相逢未識濟川才。那知此夜聞猿處，忽有新詩隨雁來。
贈李子安 王庭珪 
窮居未有四立壁，負郭兼無二頃田。擬斸雲根結茅屋，不知誰贈買山錢。
次韻高秀才 王庭珪 
臘盡梅花落不停，笛聲孤起不堪聽。且留溪影弄清淺，更看殘英動曉星。
贈松菴僧 王庭珪 
菴在深村翠嶺坳，狂風捲盡屋頭茅。斷椽破壁何時理，卧看松陰月轉梢。
和鄭元清同遊殷仲堪讀書臺二首  其一 王庭珪 
晉國衣冠掃地空，漁歌長在水雲中。倚欄欲問興亡事，木末琉璃墜曉風。
和鄭元清同遊殷仲堪讀書臺二首  其二 王庭珪 
池上高臺倚碧空，郡樓相對出烟中。讀書太守今何在，寂寞無人繼此風。
梁道人借示丹經數册閱未遍輒告行歸其書贈之以詩二首  其一 王庭珪 
丹經汗損幾車牛，奥意難從紙上搜。相見纒腰無十萬，待看騎鶴上揚州。
梁道人借示丹經數册閱未遍輒告行歸其書贈之以詩二首  其二 王庭珪 
夜半滄溟看日頭，忽聞風雨下層樓。却尋雙徑朝金闕，又跨蒼龍海上遊。
謝彭仲寛惠小茶磨并仙茅二首  其一 王庭珪 
踏梯割得紫雲歸，琢就雙輪半尺圍。晴日午窗新睡起，掌中輕轉雪花飛。
謝彭仲寛惠小茶磨并仙茅二首  其二 王庭珪 
夢具白雞猶不死，胸吞赤鳳得長生。向來未識仙茅草，誤向松根採茯苓。
次韻魏伯元 王庭珪 
公榮自可不與飲，子美何時得細論。正遇題輿陳仲舉，豈容無禮灌將軍。
侯大淵惠花 王庭珪 
揚州廟下子規啼，曾看花開萬玉妃。二十四橋明月夜，春風十里捲簾時。
和讀書臺入夜即事二首  其一 王庭珪 
池底星光箇箇添，半鈎斜月吐纖纖。數聲寒笛西風下，人在朱樓捲暮簾。
和讀書臺入夜即事二首  其二 王庭珪 
雲捲寒蟾玉暈添，嫦娥遙想鬢毛纖。此時清境非人世，要望烟霄不下簾。
次韻盧贊元蒙田寺橋亭夜月 王庭珪 
青版橋邊秋月明，江風不動縠紋平。沙頭野鶴摩天起，飛入紫霄雲外鳴。
次韻劉美中贈段居士 王庭珪 
昨夜送人爲太守，今朝不記是何年。歸來一粟菴中坐，水在瓶中月在天。
次韻贈慈書記  其一 王庭珪 
探驪猶記湘西寺，愛我詩如左禪軍。慈也果能拈此句，定知詞筆带烟雲。
次韻贈慈書記  其二 王庭珪 
寂音尊者斷聲聞，猶似銜枚未戰軍。横出一枝來大仰，如今不賦暮天雲。
次韻贈慈書記  其三 王庭珪 
老洪作語驚一世，筆力可敵千人軍。足下馬駒今復出，縱横踏破嶺頭雲。
次韻向文剛三絕  其一 王庭珪 
沈謝曹劉擬絕倫，唯公詞翰可招魂。新詩不拾前人語，文彩風流自一門。
次韻向文剛三絕  其二 王庭珪 
吏案堆塵番故紙，茶甌浮雪動吟魂。長官政擁黄紬被，卧聽排衙晝掩門。
次韻向文剛三絕  其三 王庭珪 
詩仙句法可換骨，豈但能蘇九死魂。要自胸中出機杼，不須剽掠傍人門。
兵火之後家藏墳籍蕩然寄居江村欲借書諸公先寄此詩  其一 王庭珪 
卜築江村翠嶺坳，喜君書室近衡茅。牙籖插架幾千冊，準擬從頭借一抄。
兵火之後家藏墳籍蕩然寄居江村欲借書諸公先寄此詩  其二 王庭珪 
聞道藏書埒石渠，仍能一讀五行俱。不妨借我遮愁眼，勝著閑窗飽蠧魚。
甌陽廣明病中覓酒 王庭珪 
滿徑蓬蒿貧不病，一區寂寞奈愁何。杜門芳草長楊賦，可是無人載酒過。
胡烈臣卧雲菴 王庭珪 
小菴深隱紅塵外，雲在茅簷四角邊。月落烏啼天欲曉，驚回何處夢遊仙。
和葛德裕寄紙覓蘭四絕句  其一 王庭珪 
麗句雲箋敵夜光，窮兒得寶但能藏。慚無好語酬佳惠，徒詠春洲杜若香。
和葛德裕寄紙覓蘭四絕句  其二 王庭珪 
林下無人亦自芳，幽姿閑澹若深藏。與君坐上添幽客，勝爇金爐百和香。
和葛德裕寄紙覓蘭四絕句  其三 王庭珪 
君家詞翰妙天下，蠆尾銀鈎世所藏。贈我雲藍豈宜辱，強吟春草拾餘香。
和葛德裕寄紙覓蘭四絕句  其四 王庭珪 
兩朵幽花費詠章，是中佳境若爲藏。何時同上瑤臺頂，遍翫芝田蕙圃香。
聽麟師誦經 王庭珪 
念經衲子亂如麻，心悟方能轉法華。待得蓮花從口發，自牛車上覓三車。
答蕭道人 王庭珪 
喚起赤龍耕玉池，鵲巢抱出鳳凰兒。且看火裏蓮花發，十二樓前雪自飛。
讀唐遺錄六絕 梁祖紀 王庭珪 
深宮三鼓夜方分，梁祖唯知慮太原。錯料諸兒非彼敵，斬關還入萬春門。
讀唐遺錄六絕 李愚劉朐同傳 王庭珪 
兩公罷相由諸吏，提印驩呼頗自誇。因謂我曹當快活，月華門外聽宣麻。
讀唐遺錄六絕 楊師厚 王庭珪 
萬炬千釭照一城，彩舟猶聽棹歌聲。鐵車空駕黎陽石，豈悟碑來禍已成。
讀唐遺錄六絕 成汭 王庭珪 
勞役三年成巨艦，出師未戰失江陵。不知雷滿和州載，始悟齊山截海名。
讀唐遺錄六絕 安審信 王庭珪 
入閣趨班最後時，崇元御史合彈之。如何進奉二十萬，便逐臺中乞索兒。
讀唐遺錄六絕 馮道 王庭珪 
大帝四朝咸敗事，惟君賣國作功臣。平生自謂癡頑老，晚節仍爲謬語人。
次韻盧贊元江亭即事二絕句  其一 王庭珪 
斜日江頭春又歸，半天垂柳拂雲齊。流鶯向晚渾無賴，隔水飛來枝上啼。
次韻盧贊元江亭即事二絕句  其二 王庭珪 
江水磨銅鑑面寒，釣魚人在蓼花灣。雲間貪看新月上，不覺小舟流下灘。
縣尉任子嚴出示從軍陪大將吳侯遊石峒五絕句奉次元韻頌日頌平賊之功喜而有作云  其一 王庭珪 
東來騎火照松蘿，野老逢迎笑語多。共指巖前一方石，將軍大劍可横磨。
縣尉任子嚴出示從軍陪大將吳侯遊石峒五絕句奉次元韻頌日頌平賊之功喜而有作云  其二 王庭珪 
石窟巉巖鬼不開，狂童乘此起氛埃。殿前兵馬何曾出，旗鼓初從天上來。
縣尉任子嚴出示從軍陪大將吳侯遊石峒五絕句奉次元韻頌日頌平賊之功喜而有作云  其三 王庭珪 
錦带雕弓銀馬鞍，鳴鞭飛下白雲山。回頭却望經行處，已在青蒼杳靄間。
縣尉任子嚴出示從軍陪大將吳侯遊石峒五絕句奉次元韻頌日頌平賊之功喜而有作云  其四 王庭珪 
不待皇恩下九天，將軍兵已入盧川。姦人妄獻招安策，留客丹崖萬古傳。
縣尉任子嚴出示從軍陪大將吳侯遊石峒五絕句奉次元韻頌日頌平賊之功喜而有作云  其五 王庭珪 
回師小度石門西，鐵馬嘶風四百蹄。不爲從軍一時樂，捫蘿攀徑豈能躋。
贈筠州司戶施文叔二絕句  其一 王庭珪 
高軒過我不停輪，風袂飄如出嶺雲。渭北江東無盡意，何時重得細論文。
贈筠州司戶施文叔二絕句  其二 王庭珪 
村巷盡無車馬塵，君來笑語動比鄰。兒童驚問此何客，亹亹清言來逼人。
送周解元赴岳侯軍二絕句  其一 王庭珪 
將軍欲辦斬樓蘭，子欲從之路匪艱。十萬奇才并劍客，會看談笑定天山。
送周解元赴岳侯軍二絕句  其二 王庭珪 
書生投筆未封侯，拔劍聊爲萬里遊。燕頷果能飛食肉，要令豹尾出兜鍪。
雪中贈别黄秀才 王庭珪 
雪欲漫山冰未澌，梅花破雪吐寒枝。溪橋漸見黄昏月，應有横斜倒影詩。
劉虞卿衣弊履穿有號寒之憂賦絕句以道其意 王庭珪 
江上丹楓半摇落，簷間青女忽横陳。可憐范叔寒如此，誰解綈袍念故人。
次韻黄子餘二絕句  其一 王庭珪 
沈謝曹劉俱一體，風流文彩自難兼。黄香獨負無雙譽，不管紅塵壓帽簷。
次韻黄子餘二絕句  其二 王庭珪 
秋風動地吹纖末，夜雨連明攪寸心。西北高樓何縹緲，信非吾土莫登臨。
次韻劉英臣早春見過二絕句  其一 王庭珪 
池草青青細吐芽，夢回疑到惠連家。東風未暇吹桃李，先發寒梅第一花。
次韻劉英臣早春見過二絕句  其二 王庭珪 
春至盤蔬有蕨芽，紙窗竹屋自成家。客來清坐不飲酒，旋破龍團潑乳花。
送羅孟弼  其一 王庭珪 
平步蟾宮脚失梯，當年才命巧相違。遭時何必由場屋，但著青袍騎馬歸。
送羅孟弼  其二 王庭珪 
君到吳山莫問禪，禪翁無法與君傳。若從妙喜覓言句，掀倒禪牀却悄然。
次韻周希稷餉耕三絕句  其一 王庭珪 
初下車來首勸耕，老農爭走道邊迎。歡聲便似承平日，不待朞年政已成。
次韻周希稷餉耕三絕句  其二 王庭珪 
夜聞催餉不成眠，遙望官壺眼欲穿。醉倒田間真快樂，念無田者益堪憐。
次韻周希稷餉耕三絕句  其三 王庭珪 
莫厭行春馬足勞，彈琴吟詠節彌高。盡驅赤子持田器，勿使潢池煩賊曹。
贈寫真劉琮  其一 王庭珪 
會寫峨眉玉局真，遠看前輩畫麒麟。此翁此畫不常有，宜並銀鈎絕世珍。
贈寫真劉琮  其二 王庭珪 
布襪青鞋倚瘦松，我生骨相真生窮。煩君畫著漁船上，刺入盧江烟雨中。
贈寫真劉琮  其三 王庭珪 
畫作蕭然物外身，筆端如此有風神。蹇騎破帽江南岸，不是尋常行路人。
送風雅長老 王庭珪 
集雲回雁兩峰前，木馬嘶風鶴唳天。他日歸來無一事，却教誰出草鞋錢。
送胡紹立往高陂遊學 王庭珪 
天下干戈未盡稀，獨騎瘦馬苦吟詩。窮山窟裏攜書劍，半夜不眠聽鼓鼙。
遊湖頭觀桃花行數里彌望不絕有僧新開蘭若於萬花之中留三絕句書辯公房  其一 王庭珪 
十里紅香襯馬蹄，更穿林樾訪僧扉。烟長草遠望不斷，忽有鐘聲出翠微。
遊湖頭觀桃花行數里彌望不絕有僧新開蘭若於萬花之中留三絕句書辯公房  其二 王庭珪 
城內僧來城外住，寺邊花隔寺中籬。花開花落春如許，宴坐深房總不知。
遊湖頭觀桃花行數里彌望不絕有僧新開蘭若於萬花之中留三絕句書辯公房  其三 王庭珪 
方丈前林萬木春，桃花面目更尖新。爲師拈出靈雲話，却恐桃花解笑人。
歐陽公制糧盡扣門索米戲書絕句送之 王庭珪 
聞道瓶中無積粟，不憂甑裏有塵埃。饑時且就我索食，更恐胡奴送米來。
次韻趙逢源秋日溪居十絕  其一 王庭珪 
溪面微凉生晚風，山銜落日半邊紅。臨流解賦歸來句，知是柴桑避俗翁。
次韻趙逢源秋日溪居十絕  其二 王庭珪 
門外仙槎泛急湍，應從霄漢落銀灣。歸來不記河源路，風霧凄凄月滿山。
次韻趙逢源秋日溪居十絕  其三 王庭珪 
水邊樓上最宜秋，天在闌干四角頭。覓句正緣償宿債，著書元不爲窮愁。
次韻趙逢源秋日溪居十絕  其四 王庭珪 
仙人山水古今無，畫妙詩工可得俱。論畫已非前輩手，聲詩能作輞川圖。
次韻趙逢源秋日溪居十絕  其五 王庭珪 
出水芙蓉天與工，六郎何事比花紅。後生不識李元禮，試聽長松引勁風。
次韻趙逢源秋日溪居十絕  其六 王庭珪 
南嶺浮雲過北嶺，東溪流水入西溪。秋容清澹石骨露，更看明年浪拍堤。
次韻趙逢源秋日溪居十絕  其七 王庭珪 
昔人萬里醉爲鄉，暮越朝燕不裹糧。却怕醒來塵外出，千艘銜尾夜鳴榔。
次韻趙逢源秋日溪居十絕  其八 王庭珪 
鴉翻日影弄清溪，溪上危巢鳴哺兒。林下西風晚來急，滿身木葉碎琉璃。
次韻趙逢源秋日溪居十絕  其九 王庭珪 
千尋塔影照江清，古殿金龍蟠繡楹。秋色排門入蕭寺，閑來飯後聽鐘聲。
題畫鯉魚 王庭珪 
誰把吳松江剪斷，得此鯉魚長尺半。會逢李白過江來，騎上青天遊汗漫。
適從縣門下經西湖上歸見竹間桃花盛開湖上景物一新因成兩絕句呈向宰  其一 王庭珪  西湖
彭澤門前惟有柳，河陽縣裏只栽花。如今夾竹開桃李，猶似當年刺史家。
適從縣門下經西湖上歸見竹間桃花盛開湖上景物一新因成兩絕句呈向宰  其二 王庭珪  西湖
何處春深刺史家，園林猶鎖晉朝花。風烟况接西湖水，重起書齋對郡衙。
再次韻二絕句  其一 王庭珪 
牆根巨竹新生笋，竹下小桃初試花。竹色花光正如此，香風吹落幾千家。
再次韻二絕句  其二 王庭珪 
新竹高齋凝燕寢，從教細雨落簷花。青山綠水中爲縣，卧擁黄紬聽打衙。
次韻韓宰上元二絕句  其一 王庭珪 
火炬銀花照眼明，亂來誰得見昇平。邦君解與民同樂，海上初移不夜城。
次韻韓宰上元二絕句  其二 王庭珪 
傷時此夜憶神京，月照鼇山輦道平。朱雀街門舊行路，星毬飛上鳳凰城。
和劉英臣見寄二絕句  其一 王庭珪 
諸葛奇才當十倍，謫仙詞句滿三千。我惟閉閣捫書册，掃地燒香亦靜便。
和劉英臣見寄二絕句  其二 王庭珪 
胸吞雲夢欲八九，日誦古書常數千。撐拄枯腸只堪睡，從君嘲我腹便便。
幽蘭寄向文剛二絕句  其一 王庭珪 
西風黄葉深林下，忽有新蘭動地香。公子夜寒誰對語，應容幽客到書房。
幽蘭寄向文剛二絕句  其二 王庭珪 
連夜風吹碧玉枝，山深寒重得香遲。窮秋故出邁往韻，要就高人覓好詩。
次韻黄超然 王庭珪 
楚詞賦物取香草，衆草猶須避國香。一辱雕章重題品，何慚清廟薦芝房。
雪中遇胡烈臣歸自郴陽戲成一絕 王庭珪 
路傍有客騎牛過，乞與蓑衣作蓆眠。邂逅若能相顧問，和公畫上釣魚船。
衡嶽銓德觀作  其一 王庭珪 
峰頭烏帽翠雲裘，三百年來無此流。餘論更容平子否，猶勝湛輩峴山遊。
衡嶽銓德觀作  其二 王庭珪 
碧玉峰前雲滿徑，赤欄橋畔柳參天。長廊静夜松風起，寫得餘聲入響泉。
清江張氏活人堂二絕句  其一 王庭珪 
遠系長沙太守孫，家傳太守活人言。刀圭一粒起人死，安得聲名不出門。
清江張氏活人堂二絕句  其二 王庭珪 
海底龍宮失護防，老龍偷得返魂方。聞君夜壓春槽響，攜扣柴門乞酒漿。
次韻謝昌國 王庭珪 
今人不識古人心，誰識羲皇太古音。如望銀河九天上，聊分一勺濯塵襟。
雙田逢蕭國器話别 王庭珪 
黄葉西風何處村，茅簷立馬問寒温。江東渭北情無限，罇酒他時得細論。
和康晉侯見贈 王庭珪 
儒生無力荷干戈，亂後篇章感慨多。但拏筆頭吟白雪，莫挑馬箠渡黄河。
雪中以酒送歐陽廣明袁叔明 王庭珪 
小槽新壓甕頭春，盛欲招呼雪閉門。卧對袁郎說周易，不妨伸頸飲清罇。
鄱陽周師禹求清軒霧齋詩二首  其一 王庭珪 
月入柴門夜色新，坐堅談壘足佳賓。誰云老子興不淺，政恐元規塵污人。
鄱陽周師禹求清軒霧齋詩二首  其二 王庭珪 
細雨如烟下九垓，始聞巖谷隱奇才。一朝文彩驚人眼，知自南山霧裏來。
送彭士貴  其一 王庭珪 
詔謂將軍急擊戎，連營已列漢旗紅。須君磨盾作露布，破陣誰先第一功。
送彭士貴  其二 王庭珪 
大將威名震九州，毛錐何補劍鎗頭。但歌出塞從軍樂，莫笑居鄉馬少遊。
劉天錫之子八歳能作大字今年十三矣筆畫愈進有雄徤之氣作二絕句贈之  其一 王庭珪 
羣兒墨汁翻老鴉，爾獨落紙生龍蛇。郎罷不須頻掣筆，渠今自會畫江沙。
劉天錫之子八歳能作大字今年十三矣筆畫愈進有雄徤之氣作二絕句贈之  其二 王庭珪 
作戈如挽百鈞弩，腕力想能回萬牛。江夏當年有童子，未聞落筆寫銀鈎。
郊外留别友人 王庭珪 
不及匆匆把一巵，丹楓黄葉助題詩。天教遠謫非無意，更上沅湘看九疑。
寄劉世臣仲美 王庭珪 
此道陵遲久已亡，後生無復立門牆。遙知二子心如鐵，端爲盧溪一瓣香。
贈無識道人 王庭珪 
古廟香爐冷似冰，向來土木弄精靈。如今萬事都不會，却笑金剛努眼睛。
謝張東言 王庭珪 
忽見蛟蛇遶壁蟠，歸時星斗已闌干。山童不識回鸞字，誤認題門作鳳看。
惜春亭觀酴醿 王庭珪 
東皇收拾春歸去，獨遣酴醿殿後塵。憐我寒窗賦愁寂，時看玉面送殘春。
彭青老好談禪喜作詩西寧詩有謀身之語借其語激之三首  其一 王庭珪 
未省前身是道人，莫嗟求仕困無津。東風動地泥牛吼，簷蔔花開别是春。
彭青老好談禪喜作詩西寧詩有謀身之語借其語激之三首  其二 王庭珪 
未能投筆取封侯，一食聊須爲口謀。日向晴窗研破硯，讀書當讀億那由。
彭青老好談禪喜作詩西寧詩有謀身之語借其語激之三首  其三 王庭珪 
好詩渾厚如金玉，妙質勿令斤斧侵。要識筆端三昧力，夜深山水自成音。
漁父詞 王庭珪 
冥冥江雨濕蓑衣，夜上高巖宿翠微。夢斷一聲烟草綠，遙聞款乃扣舷歸。
曦上人頃脫塵網可謂俊哉衲僧也絕句贈之 王庭珪 
震林獅子非凡獸，脫網鯉魚真衲僧。宿垢消磨應已盡，竿頭海底任横行。
遊沅陵劉道人菴中唯一禪椅不置卧榻云不睡四十年矣戲作二絕  其一 王庭珪 
一菴茅屋白雲深，坐待丹砂欲變金。誰信菴中人不睡，滿池春水聽龍吟。
遊沅陵劉道人菴中唯一禪椅不置卧榻云不睡四十年矣戲作二絕  其二 王庭珪 
九曲江邊雲欲凈，三更海上月華孤。金刀直入滄溟底，奪得驪龍頷下珠。
次韻陳君授暮春感懷 王庭珪 
雨餘山鳥百般啼，烟隔桃蹊一線微。南北東西春總好，杜鵑何苦勸人歸。
辰州馬觀察送酒二首  其一 王庭珪 
壺頭直下開邊郡，勳業誰如馬伏波。還見遠孫持漢節，坐令千騎擁雕戈。
辰州馬觀察送酒二首  其二 王庭珪 
倒盡鄰翁老瓦缸，使君忽送玉爲漿。昌黎對月無詩酒，絕句聊酬馬侍郎。
董仲儀來夜郎訪死生二首  其一 王庭珪 
雪霾鬼葬山頭路，霧失鬼門關外村。不謂故人千萬里，忽攜書册夜敲門。
董仲儀來夜郎訪死生二首  其二 王庭珪 
我識君家董狀元，草萊崛起跳天門。揮毫玉陛摩星斗，持槖明光奉至尊。
次韻酬國子生趙秀才四絕句  其一 王庭珪 
淵明五柳非無宅，子美西枝自有村。堪笑長安近時客，紛紛騎馬傍誰門。
次韻酬國子生趙秀才四絕句  其二 王庭珪 
入關莫戀銅駝陌，待詔行趨金馬門。場屋若歸丞相府，可無公道得推尊。
次韻酬國子生趙秀才四絕句  其三 王庭珪 
羡君將入銀蟾窟，容我歸耕谷口村。遙想明年春殿下，臚傳先出九重門。
次韻酬國子生趙秀才四絕句  其四 王庭珪 
聖主方今舉八元，何人復掃相君門。迂生曲士如丘垤，回首方知泰華尊。
程子山侍講自靖州貶所歸相會于武陵怪余顔鬢未改作四絕句示之  其一 王庭珪 
誤讀黄庭玉字章，醉翻王母九霞觴。從兹一墮人間世，獨賴寛恩謫夜郎。
程子山侍講自靖州貶所歸相會于武陵怪余顔鬢未改作四絕句示之  其二 王庭珪 
問我何年謫夜郎，尚餘疏髮未成霜。夢朝玉帝窺香案，偷得神仙不死方。
程子山侍講自靖州貶所歸相會于武陵怪余顔鬢未改作四絕句示之  其三 王庭珪 
欲弔沈湘乏雅章，借君妙語酹餘觴。已知絕倒如平子，更喜清新似庾郎。
程子山侍講自靖州貶所歸相會于武陵怪余顔鬢未改作四絕句示之  其四 王庭珪 
莫把蓮花比六郎，六郎元自不禁霜。君看磥砢松千尺，高節參天孰可方。
次前韻酬趙提幹二首  其一 王庭珪 
解作新詩似樂章，交情風味敵壺觴。平生閲士知多少，聳壑昂霄見此郎。
次前韻酬趙提幹二首  其二 王庭珪 
留滯沅湘見此郎，氣如九月雁横霜。麻鞋踏雪穿沙底，賜履他年出上方。
謝郭景文寄魚鮓 王庭珪 
開緘如見故人面，仍喜故園風物來。想見金刀落飛雪，何時斫膾共銜杯。
雪中喜梁養源惠炭 王庭珪 
雪裏烏薪絕市珍，能令寒屋坐生春。此中有句誰能道，暖得曲身成直身。
江上 王庭珪 
沅陵春盡草萋萋，忽見扁舟繫柳堤。誰寄愁心與明月，肯隨君到夜郎溪。
竄居夜郎雪中杜門數日不出忽郡中送春來始知今日立春 王庭珪 
東風來從幾萬里，雪擁江梅未放花。忽見土牛驚換歲，始知春色到天涯。
寒食日孟司理送酒 王庭珪 
兩翁俱是江南客，寒食他鄉歎滯留。燕舞鶯啼春未老，一罇分我洗窮愁。
郭仲質南窗二首  其一 王庭珪 
東風吹月下長汀，窗外雞號天猝明。時有諸生來問字，隔江猶聽講書聲。
郭仲質南窗二首  其二 王庭珪 
簷外羣山碧四圍，風帆過盡小平堤。先生獨坐紗帷裏，掛起南窗月滿溪。
夜坐聽沅江水聲二首  其一 王庭珪 
雨過風林生夜清，坐邀明月正關情。漁童酒醒莫吹笛，要聽一江秋浪聲。
夜坐聽沅江水聲二首  其二 王庭珪  洞庭湖
水急灘高欲倒傾，來如萬鼓遶山鳴。奔流更借洞庭闊，飛浪朝宗壯此聲。
辰州立春清首座送生菜餅 王庭珪 
聞道春風今日回，走尋消息傍寒梅。恨無纖手挑生菜，也有青絲滿飣來。
王巖老攜詩見訪詩未究雪下索余作詩贈之  其一 王庭珪 
扣門有客懷珠玉，被褐長吟坐晚暉。雪打窗扉忽驚起，還將破帽蓋頭歸。
王巖老攜詩見訪詩未究雪下索余作詩贈之  其二 王庭珪 
君歸大酉峰前住，歲晚楓丹蕉葉黄。試訪酉陽巖石裏，秦人逸興未應亡。
初寒方葺火閣而會溪知城周子康惠竹簾火爐寗公瑞惠蒲團便足了一歳無事矣作二絕答之  其一 王庭珪 
細柳將軍來護塞，夜郎遷客正窮居。火爐恰恰簾垂地，足了三冬讀我書。
初寒方葺火閣而會溪知城周子康惠竹簾火爐寗公瑞惠蒲團便足了一歳無事矣作二絕答之  其二 王庭珪 
戶外霜風入骨酸，誰褰紙閣問平安。正憂坐客寒無席，遺我新蒲入突欒。
寄贈王保躬求小山石二首  其一 王庭珪 
扁舟斗轉五溪灣，湘北湘南飽看山。袖裏雲岑皆寸碧，一拳分手亦何慳。
寄贈王保躬求小山石二首  其二 王庭珪 
巖蟠蛟虎石骨瘦，地飽霜風山脚寒。我欲借君修月手，爲持玉斧劈烟巒。
寄子老  其一 王庭珪 
半程蹉過夜郎溪，不到昌溪問路岐。空使辰州亭下客，隔江招手立多時。
寄子老  其二 王庭珪 
古錦林邊獅子吼，一聲驚倒五溪蠻。何人來問山中景，寺在千巖萬壑間。
訪清首座觀薔薇二首  其一 王庭珪 
紅玉蘂攢青玉枝，羣芳凈盡獨開時。只應天女回軒晚，散得天花滿竹籬。
訪清首座觀薔薇二首  其二 王庭珪 
花開花落春何在，宴坐高僧總不知。空色難謾禪伯眼，薔薇應待老夫詩。
贈别陳君授  其一 王庭珪 
十載投荒坐獻書，忽逢飛詔下荆巫。歸來好上昇平頌，已死姦諛不足誅。
贈别陳君授  其二 王庭珪 
雷雨沅湘振滯冤，皇恩普出九重天。乞兒猶戀權門火，應謂死灰能復燃。
離辰州二首  其一 王庭珪 
逐客休嗟行路難，歸鴻心在杳冥間。初驚草尾千重浪，險渡湖頭十八灘。
離辰州二首  其二 王庭珪 
行盡黄茅白葦叢，舉頭忽見兩三峰。青青盡出湘天景，如覺身離蠻蜒中。
尋小舟東下忽見巨艦有作 王庭珪 
本是蓬頭漁釣客，飄如行脚水雲僧。誰家巨艦和州載，笑我扁舟一葉輕。
次韻任子嚴  其一 王庭珪 
解訪江南處士廬，行藏正自與時迂。題詩更及夜郎客，此段如今絕世無。
次韻任子嚴  其二 王庭珪 
君是石渠東觀人，小邦聊見宰官身。山僧似不孤題品，衆角叢中有一麟。
書覺範詩後 王庭珪 
憶探驪龍頷底珠，湘山同賦夜啼烏。當時吟罷鬼神泣，此段如今掃地無。
戲贈文彦明  其一 王庭珪 
江淹才盡一雙筆，庾信窮生萬斛愁。對客安能吐佳句，牆東老駔正操矛。
戲贈文彦明  其二 王庭珪 
酒酣拔劍悲生事，病起扶藜踏淺莎。逆旅正如蝴蝶夢，還家試聽扊扅歌。
和羅思武作子房孔明二詩見贈  其一 王庭珪 
子房夜半參黄石，手握豹韜揮八極。蒼黄忽起振長流，天地風雲皆動色。
和羅思武作子房孔明二詩見贈  其二 王庭珪 
三雄戰爭海水赤，欲攬英豪扶紫極。南陽喚起卧龍人，至今草木生顔色。
次韻周孟覺記皮老人事三首  其一 王庭珪 
百年人物已無餘，况說銅人鼓鑄初。欲著承平舊時事，政須此老助潛夫。
次韻周孟覺記皮老人事三首  其二 王庭珪 
何物龐眉一老翁，能談慶歷至熙豐。只應坐厭聽鼙鼓，到處逢人說耳聾。
次韻周孟覺記皮老人事三首  其三 王庭珪 
人壽何曾有百年，再逢甲子換新元。眼明重見清平日，自可治聾聽好言。
吉州凌波亭月夜 王庭珪 
螺浦東邊雪浪生，峰頭月出半輪明。扁舟欲載銀蟾去，一聽蒼龍水底鳴。
贈日者張谷 王庭珪 
夜坐吟詩竄夜郎，君將何術考休祥。近來偷得西華法，不敢煩君算短長。
癸未春被召東山益老來賀曰趙州八十猶行脚以詩答之云 王庭珪 
八十心猶未悄然，横擔拄杖布行纒。都城遊徧歸來日，却使誰還湯水錢。
寄張正伯求木樨 王庭珪 
九里飛香隔岸聞，繡簾朱戶閟清芬。千林落蕊掃不盡，分我幽窗一炷雲。
送黄秀才歸臨川 王庭珪 
傾蓋江頭酒一罇，高樓驚坐去如雲。别君無語獨長嘯，尚想清音半嶺聞。
夜郎東歸黄去非自雙井來惠以新詩妙畫次韻三絕句贈别  其一 王庭珪 
竄逐三危山盡頭，出門入門誰與遊。歸來頗復見此客，下筆論詩不肯休。
夜郎東歸黄去非自雙井來惠以新詩妙畫次韻三絕句贈别  其二 王庭珪 
派後江西出一枝，傳家句法自新奇。諸方知子善哮吼，恐是窟中獅子兒。
夜郎東歸黄去非自雙井來惠以新詩妙畫次韻三絕句贈别  其三 王庭珪 
細看君詩如看畫，無聲詩裏畫何如。蟠胸秀句吐不盡，落筆因成赤鯉魚。
贈别僧紹存  其一 王庭珪 
住山骨相無人識，何處頭陀忽扣關。第一座中聞謦欬，已知輸却大溈山。
贈别僧紹存  其二 王庭珪 
踢倒凈瓶呼木𣔻，華林已坐一生窮。却教一座溈山主，都在頭陀相法中。
和趙伯達二絕句  其一 王庭珪 
王孫疑是李長吉，詩句兼如孟浩然。亂後相逢初識面，便當傾廩與談天。
和趙伯達二絕句  其二 王庭珪 
邂逅聞弦即賞音，况逢清境夜攜琴。一罇相遇烟霞外，不廢江湖萬里心。
次韻彭青老詠雪三絕句  其一 王庭珪 
雪窗未怕筆頭乾，能寫春江三峽寒。笑指漁翁卧蓬裏，不知流下釣魚竿。
次韻彭青老詠雪三絕句  其二 王庭珪 
天公剪水散花林，試比江梅色淺深。梁苑詞人能賦詠，終篇不作苦寒吟。
次韻彭青老詠雪三絕句  其三 王庭珪 
莫倚雪車詩句好，池臺草木待春風。稍晴更上高樓望，要看餘霞散晚紅。
贈曦上人二絕句  其一 王庭珪 
學詩真似學參禪，水在瓶中月在天。夜半鳴鐘驚大衆，斬新得句忽成篇。
贈曦上人二絕句  其二 王庭珪 
寺倚村南澗水開，終年行脚看山回。盧仝欲洗塵埃渇，入寺却愁曦未來。
次韻劉惠直梅花二絕句  其一 王庭珪 
雪壓寒梢玉作容，嶺頭相見又東風。人間欲問春消息，半在竹橋溪影中。
次韻劉惠直梅花二絕句  其二 王庭珪 
吳姬玉面如相識，寒立山隈欲下來。先與江南作春色，一枝傾倒向人開。
夜郎歸日答葛令惠詩 王庭珪 
七載投荒萬里餘，交遊半作曉星疏。門前梅柳換新葉，忽得故人相問書。
南嶽張道人見訪言論亹亹若有所自非鹿鹿然者也摭其語作詩贈之三十年相見爲汝掀髯一笑考其所自也 王庭珪  衡山
喚起赤龍耕玉池，池邊龍虎自交馳。周天一轂三十輻，十二樓前看雪飛。
次韻李宜仲以詩寄龍涎三首  其一 王庭珪 
愁眉此日爲君開，誰道嶺南無雁回。邂逅江南逢驛使，龍涎風味敵官梅。
次韻李宜仲以詩寄龍涎三首  其二 王庭珪 
鵲噪柴門曉未開，香風撩我夢驚回。恨無好句酬高詠，喚起謫仙蘇與梅。
次韻李宜仲以詩寄龍涎三首  其三 王庭珪 
謗投山篋書猶在，力挽九關天可回。胡不北歸陳苦語，莫貪南海戀甜梅。
戲向文剛生子 王庭珪 
平生只欠掌中珠，天與此兒聊慰渠。郎罷新來著綵服，要令啼戲覓銀魚。
和曾英伯 王庭珪 
江東渭北關心事，罇酒論文更不疑。馬上皺眉應得句，詩筒聊復寄微之。
雷秀才嘗學詩於呂居仁能談江西宗派中事輒次居仁韻二絕贈行  其一 王庭珪  洞庭湖
逐客歸尋溪上居，釣竿猶掛洞庭湖。忽逢雷子談詩派，傳法傳衣共一途。
雷秀才嘗學詩於呂居仁能談江西宗派中事輒次居仁韻二絕贈行  其二 王庭珪 
聞有牙籖萬卷藏，槐花應笑舉人忙。向來閲士知多少，他日昂霄見此郎。
周秀才取古物作十絕句見惠如豐城臨平鼓之類作一絕句題其後 王庭珪 
衆寶沈埋萬古悲，斬新拈出更題詩。臨平石鼓無人識，誰把銅魚作鼓椎。
贈寫真胡生二絕句  其一 王庭珪 
欲貌盧溪真面目，非儒非佛亦非仙。莫將踏碓盧行者，喚作騎驢孟浩然。
贈寫真胡生二絕句  其二 王庭珪 
誤著儒衣到骨窮，兒童拍手笑衰翁。釣魚艇子今無恙，置我五湖烟雨中。
八月十四夜彦和置酒待月遇雨 王庭珪 
君方置酒待月明，便有微雲薄太清。雨罷陰雲嘗解駁，且教霖雨慰蒼生。
次前題兩首  其一 王庭珪 
玉宇初凉江練靜，夜深風雨更凄清。從教洗出峰頭路，雲破星翻月自生。
次前題兩首  其二 王庭珪 
坐待凉蟾雨欲傾，一罇相對晚風清。甲兵正要天河洗，秉燭無妨對麴生。
觀兢渡次壁間絕句四首  其一 王庭珪 
共坐南窗待月明，雲間忽見大江横。釣魚船上誰家笛，吹出騷人萬古情。
觀兢渡次壁間絕句四首  其二 王庭珪 
紅旗畫鼓照江明，兩岸爭看萬目横。奪得錦標誰助喜，呼聲動地見真情。
觀兢渡次壁間絕句四首  其三 王庭珪 
昔年買酒論文地，回雁峰前雁陣横。白首相逢夜郎道，不因生死見交情。
觀兢渡次壁間絕句四首  其四 王庭珪 
心如止水貯空明，還似虚舟盡日横。妙語忽然穿月脇，筆端那有俗間情。
謝子發惠茶 王庭珪 
打門誰送雙圓璧，驚覺茅簷晝日眠。便覺清風生兩腋，夢魂飛到月輪邊。
謁僧惠端不遇 王庭珪 
僧扉深倚碧巖隈，何處看雲久未回。日暮鳴鐘應不語，嗔人馬跡涴蒼苔。
和劉端禮  其一 王庭珪 
槐花又是一番黄，天馬飄飄不可韁。但得頃田耕負郭，肯將斗酒博西凉。
和劉端禮  其二 王庭珪 
白面書生鐵作肝，風雨未動劍長閑。何時去斬匈奴首，直取西凉盡處山。
和劉端禮  其三 王庭珪 
才如天馬豈能羈，爭看雲霓筆下飛。齷齪不須談細務，徤毫留對冕旒揮。
國材姪送林檎 王庭珪 
嫩紅輕拂女兒臉，淺綠深堆瑪瑙盤。草木若能成好字，來年早寄一枝看。
贈清首座 王庭珪 
上堂何事更論量，還我珠來本自光。未識飛猿嶺頭峻，兩回掀倒夾山牀。
和裴主簿桃花 王庭珪 
近水淺桃不忍看，似臨清鏡惜紅顔。騎驢主簿吟詩瘦，應秃千毫筆管斑。
秋蘭寄知縣陳邦直 王庭珪 
昨夜西風茁紫芽，不應獨著野人家。安仁未倦栽桃李，添此清香一種花。
和答邦直二首  其一 王庭珪 
惠愛如蘭正吐芽，芳風吹落幾千家。明年催直金鑾殿，龍口飄香看百花。
和答邦直二首  其二 王庭珪 
系出拾遺揚馬後，清詞麗句復名家。豈惟草木遭題品，大筆行當判五花。
美胡烈臣晚年生子 王庭珪 
老蚌生珠喜可涯，窮閻得寶亦堪誇。如今七歳誦千字，他日端能讀五車。
和彭養正陳令尹 王庭珪 
氣壓秋園百草芽，風流宜在令君家。但傾綠蟻伴清客，莫羡黄金刻蘚花。
和劉元弼見招 王庭珪 
玉壺沽酒挈青絲，及取春風花發時。便把一罇留客醉，莫教紅雨洗殘枝。
贈相士 王庭珪 
富貴本非吾輩事，老來寧復問窮通。餘齡幾許君知否，願作昇平一老翁。
問訊王道之病 王庭珪 
居士病從何處起，我今往問與誰俱。室中三萬二千座，更許盧溪下語無。
贈宜春筆工 王庭珪 
宜城一變宣城様，入手便如錐畫沙。但喜中書頭未秃，不妨詩老夢生花。
步芳園 王庭珪 
密栽桃李礙車輪，柳下風微不動塵。已辦尋春蠟雙屐，飛花滿地草如茵。
湖頭觀桃李四絕句  其一 王庭珪 
路轉烟村萬木春，村深疑有避秦人。山農出谷驚相問，不信邊頭有戰塵。
湖頭觀桃李四絕句  其二 王庭珪 
朝騎一馬暮還歸，盡日花間覓句遲。黄四娘家誰敢道，古來惟有少陵詩。
湖頭觀桃李四絕句  其三 王庭珪 
城裏池臺俗儉窮，却來城外探東風。曲欄幽檻趣不遠，春在郊原浩蕩中。
湖頭觀桃李四絕句  其四 王庭珪 
春入千林烟雨中，桃花李花能白紅。一時草木披錦繡，十里吹香墜晚風。
茉莉花三絕句  其一 王庭珪 
纖雲捲盡日西流，人在瑤池宴未休。王母欲歸香滿路，曉風吹下玉搔頭。
茉莉花三絕句  其二 王庭珪 
火雲燒野葉聲乾，歷眼誰知玉蕊寒。疑是羣仙來下降，夜深時聽珮珊珊。
茉莉花三絕句  其三 王庭珪 
逆鼻清香小不分，冰肌一洗瘴江昏。嶺頭未負春消息，恐是梅花欲返魂。
挽劉美中尚書 王庭珪 
公方持槖我休官，握手平生出肺肝。豈是尚書先著履，須知處士不彈冠。文章進直金鑾殿，槽櫪空餘寶馬鞍。忍看銘旌下螺浦，再攜斗酒餞江干。
挽彭子從郎中 王庭珪  洞庭湖
嶺北嶺南持使節，湖西兼總大農錢。廟堂正賴持國計，蓬島祗爲蜕骨仙。郎省尚虚丹禁地，銘旌忽上洞庭船。衣冠不許掛神武，端謂猶堪濟巨川。
挽王自然二首  其一 王庭珪 
耆舊風流絕後塵，尚容晚歳接冠巾。英豪取友半天下，論議常傾一座人。横槊陣前工草檄，結廬江上老垂綸。只今遺像髯如棘，猶足堂堂聳縉紳。
挽王自然二首  其二 王庭珪 
衣冠南渡塞螺川，始識蓬萊王自然。舌捲風雷翻海岳，學窮精祲出人天。歸來元亮荒三徑，老去揚雄有一廛。斗酒隻雞思欲致，無因下馬拜新阡。
挽王夫人 王庭珪 
憶昔諸郎從板輿，當時人物渡江初。蓬萊闕外雙飛鶴，葬會漳南數郡車。魄已成仙歸閬苑，兒方着足上雲衢。紫微即日趨嚴召，八座無因問起居。
挽盧宜人二首  其一 王庭珪 
崔盧唐舊族，譜系自名門。子舍三珠樹，思劉七耳孫。是行將貴顯，不及問平反。坐脫無凡語，人傳有至言。
挽盧宜人二首  其二 王庭珪 
高風林下閨門裏，幾歲長齋繡佛前。夫子雄才尹天邑，清魂獨樂上蓬仙。化爲雙鶴何方客，來置束芻南郡賢。會致送車填廣陌，他時彤史亦須編。
挽黄忠臣二首  其一 王庭珪 
憶昔相逢子少年，詩書從我日磨研。平生極力欲推挽，世事驚人忽變遷。未辯嘘枯送天上，忍收遺骨葬江邊。雙親白髪終身恨，不見青衫落眼前。
挽黄忠臣二首  其二 王庭珪 
書報登科墨未乾，已聞弔客在門闌。只傳金榜升華省，不得丹梯上廣寒。賦就兩番隨計吏，花開一日遍長安。誰知鬼錄南宮籍，却作修文地下官。
挽戴彦成通判 王庭珪 
早歲同充上國賓，與君先占廣寒春。青雲尚記當時事，黄土今埋如此人。别駕朱幡泥飾屏，縈紆茜綬带銅銀。生前富貴無餘恨，痛念堂遺白髪親。
挽劉公弼 王庭珪 
弟兄詞賦喧場屋，晚歲鄉閭譽益譁。窗下殘編雕草木，壁間遺翰走龍蛇。蠟餘幾緉遊山屐，書滿千篇載鹿車。痛惜蒲輪迎未果，寢門來哭淚横斜。
挽王修華 王庭珪 
督賦寧居中上科，治身從此得名多。不聞老父踰垣走，且聽兒童載道歌。吏不捉人真快樂，庭無留事足中和。邦民盡作嬰兒泣，忍送輀車返爛柯。
挽劉英臣 王庭珪 
累世以貲雄里閭，惟公挾策似寒儒。欲將那律九經庫，定勝江陵千木奴。玉樹諸郎新命貴，錦囊丹誥寵光殊。當時籍甚吳丞相，恩澤今歸兩鳳雛。
挽徐子平  其一 王庭珪 
數椽破屋臨溪水，日日讀書喧四鄰。白首傳經窮到骨，清風入座静無塵。堆窗史傳千張紙，過隙光陰一轉輪。富貴掀天亦埃滅，今時何必歎斯人。
挽徐子平  其二 王庭珪 
季子過徐因掛劍，吾詩似劍敢欺徐。才華本自輕場屋，詁訓猶堪授里閭。踏雪打門人問字，載殽從學酒盈車。兒童誦得平生賦，不是兔園遺下書。
挽羅荆老 王庭珪 
初挾儒書戰舉場，弟兄旗鼓亦相當。探囊聊復起人死，繫肘空餘濟世方。漢苑舊嘗知姓字，壺天今别有仙鄉。老龍猶抱玉函訣，夜扣柴門乞酒漿。
挽鄭教授 王庭珪 
仰高雖未接華裾，清論時容著野夫。掛劍未能臨死穴，隔江何處奠生芻。淒涼陶令松三徑，寂寞揚雄宅一區。插架尚餘三萬軸，傳家宜有鳳凰雛。
挽曾氏安人 王庭珪 
令儀早出閨中秀，少日來歸丞相家。能以功名勉夫子，忍看旌旐起悲笳。錦囊篆字金裝出，玉珮鳴裾帔有霞。贈典有加兒亦貴，誥黄新墨字如鴉。
挽范孺人 王庭珪 
少日來歸奉藻蘋，一門冠蓋擁朱輪。平生未識德公嫂，比歲纔依孟母鄰。魂返蓬萊三萬里，鶴歸華表幾千春。南州高士應匍匐，忍看靈車下北津。
挽瞿氏 王庭珪 
徒身諸福壽尤豐，魄返仙曹第幾宮。西土夢星生太白，東牀選壻得梁鴻。豈無名士當時論，自有夫人林下風。來弔不知何處客，化爲雙鶴却飛空。
挽易氏 王庭珪 
媪有才子鄰我居，父老欲起高門閭。此媪不知家有無，但典髻鬟供買書。今朝慟哭城南道，忍送喪車入秋草。預愁來歲寒食時，不見襄陽德公嫂。
挽劉子儀 王庭珪 
鬼伯歌朝露，歸魂掩夜泉。起家詩禮盛，折桂弟兄賢。箭落雙鵰日，君當化鶴年。阿鴻今已貴，飛去欲摩天。
挽歐陽仁叟 王庭珪 
郡從簪纓貴，騶僮意氣華。呼盧晉公子，大俠魯朱家。錦臂誇豪放，銀鞍走狹斜。忍尋桃徑裏，無主亦開花。
挽張氏安人 王庭珪 
母子未相識，哀號徹九穹。一生何敢望，萬里忽相逢。綵服舊兒戲，錦囊新誥封。悲歌滿行路，千載想遺風。
挽歐陽宜人 王庭珪 
渤海家聲赫，先朝御史孫。霞冠宜象服，腰笏擁魚軒。五福壽尤貴，兩兒名更喧。惟嗟漢陽遠，不及問平反。
挽王氏夫人 王庭珪 
歲歉傾禾粟，賓來剪髪鬟。其人今已朽，此事古尤難。斜日銜峰頂，秋風想珮環。出門驚弔客，雙鶴下雲間。
挽王氏孺人 王庭珪 
賜爵逢千載，皇恩下九關。誥詞金篆字，珩珮玉連環。陶母今有後，萊衣不復斑。哀歌堪挽紼，徒有涙澘澘。
挽郭氏孺人 王庭珪 
擇對真佳壻，傳家好弟兄。魂飛瑤海岸，風斷玉簫聲。舉案人何在，埋文誰作銘。潘郎今未老，他日看襃榮。
挽聶氏孺人 王庭珪 
隴上龐公女，相家裴十娘。空門參白足，佳壻得黄香。木馬風前響，蓮花火裏芳。彌陀真樂土，環珮響鏘鏘。
挽露氏恭人 王庭珪 
華胄東京舊，青樓大道邊。渡江離險阻，舉族得安全。追賞榮身後，褒封及眼前。清魂在蓬島，彷彿綴羣仙。
挽丁陶明縣尉 王庭珪 
東南作尉本神仙，化鶴家聲亦宛然。臨欲騎魚歸海島，猶能躍馬拓弓絃。花間載酒經旬日，陌上悲歌隔九泉。尚有讀書臺下月，夜深還照碧池邊。
挽劉宗望 王庭珪 
何年來卧北山霞，猶指海邊團練家。手把方書妙耕種，門高閭巷獨清華。兩兒駒齒日千里，萬卷牙籖架五車。風動松篁起蕭瑟，不堪回首聽悲笳。
蕭瀧廟迎神詩 王庭珪 
瀧神何年此列宮，神之來兮雨溟濛。雷公擊鼓驅羣龍，神之靈兮與天通。十日五日一雨風，物無疵癘年穀豐。瀧民事神甚嚴恭，牲羞薦酒羅鼓鐘。湍雖洶涌長年工，不聞船石相撞舂。孰知此者神之功，宜歌此曲傳無窮。
乾龍節致語口號 王庭珪 
紅日初生碧海邊，蓬萊金殿起晴烟。幾重瑞氣籠雙闕，萬室歡聲動九天。百二山河扶寶祚，兩階干羽舞文甎。遙聞葱嶺新都護，願舉霞觴祝萬年。
天申節致語 王庭珪 
樂事初從天上傳，慈寧宮在曰華邊。慶逢誕節張鈞樂，奏舉遐方錫御筵。滿殿薰風旗彩動，一墀鳴玉佩聲喧。遙聞儀鳯隨韶奏，報道君王壽萬年。
閱軍致語口號 王庭珪 
秀嶺東邊今日晴，千兵繞出陣雲平。長槍大劍遮行路，後虎前貔擁使旌。看拓弓弦聲霹靂，願回甲馬掃欃槍。山農野叟何曾識，來聽秋風鼓角聲。
高峰禪寺修殿疏偈 王庭珪 
紺殿傾頹幾十秋，佛應不語阿難愁。諸方檀越宜興念，共出把茅來蓋頭。
遷善齋銘 王庭珪 
擊石出火，鼓鐘得聲。不鼓不擊，寂無聲形。人之有善，物中最靈。揉以學問，其識乃明。跛鼈千里，六驥不行。玉不加琢，器何由成。吾觀成叔，挺挺有立。學有淵源，家聲爀熠。深山大澤，龍蛇蟠蟄。實無所遷，假遷而入。猶天之升，不落階級。參辰殊途，追莫能及。
惠端琴銘 王庭珪 
大江之西，盧水之陰。有三昧手，斲無量音。震動法窟，是爲老端之琴。蓋嘗求師於海中，登蓬萊閬風之岑，聽海水林木之蕭森。採枯桐以寄其妙絕，信哉點瓦礫而成金。
琴銘 王庭珪 
桐生高岡，斧出月窟。斵而成器，神藏鬼没。此一物也，與寶劍相攜於盧溪之上，三者皆天下之英物。
惠門寺鐘銘 王庭珪 
萬動俱寂，如大虚空。虚空無椎，何物爲鐘。傍震萬壑，高聞九穹。聲緣何起，吾知所從。鐘邪椎耶，莫尸其功。隱如雷霆，在大千中。
寶珠寺鐘銘 王庭珪 
蠢然冥頑孰與覺，空中雷電忽磅礴。大音希聲本無作，回祿奮怒飛廉惡。一鼓成鐘神所託，劍蟠蛟螭怒牙角。六種震動天雨雹，鑄此銘詩呵不若。
仁山五百羅漢贊 王庭珪 
迦葉天中五百尊，目連羅睺皆駿奔。阿難啼哭佛日昏，誰爲設法沙林園。帝釋擁護六鑿根，習氣脫盡婆羅門。仁山金碧耀人天，瞻禮願見前世緣。法螺一吹天上聞，還報十方羅漢恩。
圓通贊 王庭珪 
太山秋毫兩微塵，巨細本無不二門。四方八面開戶牖，是中元有不動尊。如大圓鏡萬象入，如大海水百谷奔。維摩倒用那羅印，用證初心豈或淪。
洪覺範畫贊 王庭珪 
謂公爲佛，乃工文章。謂公爲儒，乃是和尚。非佛非儒，是虚空藏。畫雖逼真，實非真相。作如是見，亦未離妄。水在瓶中，月在天上。
李伯時畫像贊 王庭珪 
非佛非仙，亦非儒者。硉硉矹矹，名滿天下。孰貌其真，非真非假。讀東坡詩，乃識此畫。
歐陽公制贊 王庭珪 
如馬放逸兮不覊，如松磥砢兮多節。偉幹如謝康樂之眉鬚，雄辯如樓君卿之唇舌。其高處可以上可以下，其妙處不可畫不可說。
杲和尚畫贊 王庭珪 
硉硉矹矹，如祝融太華，高不知其幾千丈。軒軒轟轟，如驚雷唳鶴，聲徹乎九天之上。道在真空，空即無相。以相求之，如盲摸象。乘機應物，河岳震響。眼如掣電，舌如奔浪。轉大法輪，說無盡藏。當恁麽時有識之者，箇是徑山杲和尚。
鑑達觀畫像贊 王庭珪 
寂然其容，萬法不起。色固無求，不怒不喜。人自即之，其門如市。忽然探囊，輒起人死。本自無生，死亦何理。公能起之，如月在水。應物現形，本無作止。我復贊之，亦遊戲耳。
路正卿畫像贊 王庭珪 
森然如千丈之長松，勢若摩穹。昂然如野鶴之出籠，雞羣遂空。使之崛起，接翼鵷鴻。高冠大劍，立于庭中。七尺之軀，萬夫之雄。
王修華畫像贊 王庭珪 
不冠不束，真被褐而懷玉。眼如曳電，光掣巖谷。不爲燕頷虎頭，萬里飛而食肉。幅巾飄然，如五柳先生。寧終身爲縣令，而無求於世俗。揮麈塵埃之外，遺物離人，而立於獨。
劉大虚喜神贊 王庭珪 
畫無老幼，形全神守。頰上三毛，端逢妙手。少年角立，試輙不偶。不復掉鞅，名聞谷口。量陂千頃，才不論斗。今踰八十，年其逮耉。古人云用之則爲公爲卿，不用則山谷一叟。
英和尚贊 王庭珪 
吉州英，鐵作觜。莫貶眼，只這是。
戲調義高 王庭珪 
横擔拄杖入山，坐斷高峰境界。一吼震動林木，忽然草賊大敗。了則萬法俱空，未了應須還債。本是兩重公案，如今一道俱解。
答王道之 王庭珪 
雲門至死不惺惺，居士仍蹉半月程。未省夢中重說夢，醉來添酒幾時醒。
贈姪孫行深 王庭珪 
頭陀未具山僧像，只欠鉢囊挑錫杖。我今自是在家僧，汝好將錢買和尚。
贈度門僧  其一 王庭珪 
眨起眉毛鐘已成，不容著手勒鐘銘。一鋪嶺上新功德，只欠將來點眼睛。
贈度門僧  其二 王庭珪 
半夜鐘聲殷寺廊，吹螺打鼓助錚鏦。不妨白日開門睡，更遣闍梨飯後撞。
祖麟作東山藏主以一偈送之 王庭珪 
海藏龍宮五千卷，口角流涎方誦遍。不如煩此六丁神，一日與君推百轉。
贈行者悟本 王庭珪 
出家未踏曹溪碓，且打吟峰寺裏鐘。寺有高僧善哮吼，莫將一物藴心胸。
和耿伯順贈李居士 王庭珪 
横擔拄杖何許語，那箇叢林無佛祖。但見闍梨夜不眠，衲被蒙頭聽粥鼓。
李居士煎茶再次前韻贈之 王庭珪 
東山寺裏逢君語，問君何謂西來祖。鼻孔撩天喚不譍，呼童汲水敲茶鼓。
再次韻呈智禪師 王庭珪 
花藥山中人解語，何必江西尋馬祖。我亦會參鐵觜師，如今不打這破鼓。
登唐興寺上方 王庭珪 
三入唐興寺裏宿，閉門風雨雲垂屋。今朝披霧立山椒，始識唐興真面目。
震禪師喜談傳燈錄謾以一偈示之 王庭珪 
僧問靈山一會禪，不知誰與佛言論。靈山會裏何曾說，只有闍梨獨得聞。
跋楚老帖 王庭珪 
佛固不可求，會處豈容說。苦作如是言，爲誰略饒舌。
夜蛾兒 王庭珪 
碧眼銀鬚粉撲衣，又隨雪柳趁燈輝。怕寒還戀南華夢，凝佇釵頭未肯飛。
牽牛 王庭珪 
一泓天水染銖衣，生怕紅埃透日蜚。急整離離蒼玉珮，曉雲光裏渡河歸。
緋桃 王庭珪 
衣裁相纈態纖穠，猶在瑤池午醉中。嫌近清明時節冷，趁渠新火一番紅。
哀挽詩 王庭珪 
我家羣從有封胡，瀟灑如君更隱居。豈但開軒隱松竹，能令滿屋貯圖書。朱欄手植花猶在，黄葉風飄日已疏。觸目自然堪痛哭，不勝清淚濕衣裾。
又一首 王庭珪 
曾看詞鋒戰舉場，弟兄旗鼓略相當。兩賢方折月中桂，此老翻爲地下郎。弟妹力攜家數口，文章空費紙千張。廣寒宮裏叢生桂，何日飄來壠上芳。
婦人挽詞 王庭珪 
奔月姮娥魂已清，錦囊空貯誥封榮。穆家酥酪盈門貴，謝氏芝蘭滿砌生。風散采雲吹碧落，霜飄寒菊墮紅英。佳城萬古凄涼地，隴水東流猿夜聲。
晚春 王庭珪 
殘花不待惡風吹，細雨浮花半出籬。籬外行人錯回首，黄鸝飛上綠楊枝。
明堂侍祠詩  其一 王庭珪 
唱徹嚴更鳳鑰開，侍祠濟濟列崇陔。小臣亦忝廊西獻，惟秉溫恭封越來。
明堂侍祠詩  其二 王庭珪 
玉佩珊珊出禁扉，金蓮分炬散芳菲。祠班咫尺臨黄道，惹得天香滿袖歸。
句  其一 王庭珪 
雪欲留君君不住，散作晴天送君去。滄江破臘。
句  其二 王庭珪 
欲結茅齋一兩間，芙蓉高處掩柴關。人逢好景。
句  其三 王庭珪 
江南一夢中，覺來說夢已無蹤。會尋湘水枕上逢。逐客衣冠尚襤縷，故欲下非堅敵，試舉酒兵令。
句  其四 王庭珪 
白銀宮。斷椽破壁宛積玉千頃，流水灣如月半弓。江邊寒梅自奇絕，何必更畫漁蓑翁。
句  其五 王庭珪 
鷺洲盤地軸，螺浦瀉天津。
句  其六 王庭珪 
江闊吞章貢，原長接廣閩。
句  其七 王庭珪 
殘春鈴閣無公事，來就酴醾放晚衙。
句  其八 王庭珪 
月影印仙迹，花香供筆靈。
送彭青老兼寄王民瞻 珪悴中 
芒鞋竹杖西出關，行盡千山與萬山。黄塵烏帽不埋沒，丹霞選佛非選官。請君擡起幞頭腳，向上猶有二四著。再拜更問王老師，老師規模難摸索。
菖蒲寺 季陵 
飛泉一派木千章，九節蒲根澗裏香。拔宅不留雞與犬，至今無處問仙方。
小盡行 朱敦儒 
藤州三月作小盡，梧州三月作大盡。哀哉官曆今不頒，憶昔昇平淚成陣。我今何異桃源人，落葉爲秋花作春。但恨未能與世隔，時聞喪亂空傷神。
種蕪菁作羹 朱敦儒 
且喜蕪菁種得成，苔心散出碧縱橫。脆甜肭子無反惡，肥嫩恙兒不殺生。樂羊豈斷兒孫念，劉季寧無父子情。爭似野人茅屋下，日高澹煮一杯羹。
歷世 朱敦儒 
面冊面友風雨散，山鳥山花澹薄交。一榻氍毹容獨臥，滿盤杞菊是兼肴。
五言 朱敦儒 
天寒猶著絮，雨濕欲蒸書。吳地人情薄，西人客計疏。無書堪著眼，有法可安心。
絕句二首  其一 朱敦儒 
誰倚黄旗喚阿瞞，令君終作可憐人。蕭然惟有鹿門老，不带孫劉一點塵。
絕句二首  其二 朱敦儒 
輕陰小雨晚難收，柳瘦梅窮卻似秋。可恨水仙花不語，無人共我說春愁。
春怨 朱敦儒 
梨花雨送海棠風，不借臙脂作小紅。幾日無人吹玉笛，鴛鴦飛入館娃宮。
絕句 朱敦儒 
青羅包髻白行纏，不是凡人不是仙。家在洛陽城裏住，臥吹銅笛過伊川。
憶舊 朱敦儒 
早年京洛識前輩，晚景江湖無故人。難與兒童談舊事，夜攀庭樹數星辰。
句  其一 朱敦儒 
試將天下照，萬象總分明。
句  其二 朱敦儒 
嶺外江數百，會此清遠峽。
句  其三 朱敦儒 
春林着雨綠自足，野水漾花紅不知。
句  其四 朱敦儒 
解唱陽關別調聲，前朝惟有李夫人。
句  其五 朱敦儒 
幾許少年春欲夏，一番夢事綠催紅。
句  其六 朱敦儒 
過時不語鶯解事，怕客深藏魚見機。
句  其七 朱敦儒 
人間萬事老無味，天下四時秋最愁。
句  其八 朱敦儒 
翦茅編鶴屋，篩米聚雞糧。
句  其九 朱敦儒 
燈昏鼠窺研，雨急犬穿籬。
句  其一○ 朱敦儒 
但能閉戶酌季雅，安用馭風尋伯昏。
句  其一一 朱敦儒 
老鶴悔拋青嶂裏，客星倦倚紫微邊。
句  其一二 朱敦儒 
而今心服陶元亮，作得人間第一流。
句  其一三 朱敦儒 
佳人不耐冷，重疊著春衣。
題能仁寺壁 馬純 
十年衰病臥林泉，鵷鷺羣飛競刺天。黄紙除書猶到汝，固知清世不遺賢。
句 馬純 
勳業簿中頻點檢，只添白髮與蒼顔。
楊花 石懋 
來時萬縷弄輕黄，去日飛球滿路傍。我比楊花更飄蕩，楊花只是一春忙。
金錢花 石懋 
名貴已居三品上，價高仍在五銖先。春來買斷深紅色，燒得人心似火燃。
酴醾 石懋 
不傳人間玉奩粉，別有天上金爐煙。獨清合作諸蘭佩，深白未數楊花綿。春風爛漫倚牆角，一月不復燒龍涎。
柳絮 石懋 
苦無筋力太輕柔，何物如今得自由。带雨飄來成墜雪，捲春歸去作飛球。
雪 石懋 
風雲快約千絲雨，天地空無一點塵。曉樹放開花意思，夜窗添起月精神。鸚鵡杯中未覺貧，寒凝酒面不成鱗。何如飛上參軍鬢，與惱紅樓歌舞人。
歲除 石懋 
索米長安久倦遊，寂無杯盎洗牢愁。歲除借問除何事，除盡朱顔與黑頭。
郡守 石懋 
政成郛郭春千里，公退笙歌月一樓。犬吠花陰無舊警，麥翻雲穗有新疇。
生日 石懋 
只應門闥懸弧際，正是乾坤和氣中。壽語珠聯千軸富，賀樽鯨吸百川空。
梅花 石懋 
家是江南友是蘭，水邊月底怯新寒。畫圖省識驚春早，玉笛孤吹怨夜殘。冷淡合教閑處着，清臞難遣俗人看。相逢剩作樽前恨，索笑情懷老新闌。
長至  其一 石懋 
陽和散逐管灰浮，節物那知人倦遊。無可奈何霜後冷，急推不去眼中愁。康衢結束新裳雜，飛蓋追隨賀客稠。猶有禰衡漫一刺，侯門如海未容投。
長至  其二 石懋 
筆墨如山寧療饑，漫勞紅日一絲遲。濁醪有理貧難醉，坐客無氈寒見欺。占歲豐凶雲物動，漏春消息管灰知。江南梅使無恙否，腸斷隴頭花一枝。
成都歲暮始微寒小酌遣興 石懋 
革带頻移紗帽寬，茶鐺欲熟篆香殘。疏梅已報先春信，小雨初成十月寒。身似野僧猶有髪，門如村舍強名官。鼠肝蟲臂元無擇，遇酒猶能罄一歡。
句  其一 石懋 
燕南雪花大於掌，冰柱懸簷一千丈。
句  其二 石懋 
滿身美蔭抱高柳，問汝適從何處來。
句  其三 石懋 
翻成縞带車迷路，卷上珠簾人倚樓。
句  其四 石懋 
濃開細細黄金蕊，間頗深深碧玉叢。
句  其五 石懋 
彎環淺水碧依舊，自在好花紅漸新。
句  其六 石懋 
欲問此根何處得。
金州 郭廣和 
比年學校興，禮義生於富。使節按部來，士子皆奔輳。
臨別誡弟子偈 釋凈昭 
物外翛然獲自由，殷勤諸子送他州。白雲暫駐無方所，明月相隨到處優。巖谷乍拖終勿思，林泉幽景豈迴眸。吾今此去聊相別，汝且和光混衆流。
夢中作 江端本 
晚風殘日下危樓，斜倚欄幹滿眼愁。休唱陽關催別酒，春情離恨總悠悠。
次韻子我兄和沈侍御史吳興酬唱詩三首  其一 江端本 
苕霅憶初泛，星霜今幾周。芳蓮霞比色，晚水月同游。未盡煙波賞，先驚歲月遒。風塵今滿眼，遙想芰荷秋。
次韻子我兄和沈侍御史吳興酬唱詩三首  其二 江端本 
宇宙煙塵日，誰何風馬牛。掀天怒翼倦，卷地駭奔流。黷武非天意，窮凶與鬼謀。風波方治渺，何處可維舟。
次韻子我兄和沈侍御史吳興酬唱詩三首  其三 江端本 
四野傳烽急，中原殺氣浮。游魚驚過艇，風葉亂鳴鶖。宿霧藏文豹，寒浮露遠洲。無心謀出處，知命復何憂。
送人 江端本 
年衰歲晚有誰從，井臼無人伴敬通。當戶秋山橫積翠，擁階霜葉委殘紅。倦遊自笑裘先敝，赴敵誰知甲已衷。看取功名垂竹帛，不須咄咄更書空。
閑居即事 鄭測 
小園風景暮春初，隨分優游亦足娛。柳似王恭殊濯濯，蝶疑莊叟自蘧蘧。澆腸漫進三蕉酒，引睡聊翻數葉書。今日始知閑有味，悔從塵土曳長裾。
賞心亭 姜仲謙 
樓外青山刮眼明，軒窗當暑更風清。地分南北開天險，江泛東西幾客程。四者難並同醆斝，一之已甚厭戈兵。最憐夜夜秦淮月，相伴依然似友生。
己酉中秋任才仲陳去非會飲岳陽樓上酒半酣高談大笑行草間出誠一時俊遊也爲賦之 姜仲謙  洞庭湖 岳阳楼
岳陽樓高幾千尺，俯視洞庭方酒酣。萬頃波光天上下，兩山秋色月東南。興來鸞鵠隨行草，夜永魚龍駭笑談。我欲煩公釣鰲手，盡移雲水到松庵。
思杜亭 姜仲謙 
十里松陰古道場，一亭還復枕瀟湘。詩翁至死憂唐室，野客於今吊耒陽。窻戶雲生山雨集，巖溪花發曉風香。不唯臨眺添惆悵，自是年來鬢已霜。
長蘆寺 姜仲謙 
長蘆禪剎昔經過，十載重遊素髪多。南去宦情聊爾耳，西來師意竟如何。千燈不絕開堂盛，一葦常存濟世多。我久途窮仗佛力，剩書內葉弭風波。
句 姜仲謙 
銅鼓舊俗存，瘴江春色早。
游百巖（原注：石在河南修武） 劉師忠 
當年匹馬度荒村，青眼相逢是此君。重到故鄉歸興動，一竿風月對何人。
和李處勱題萃清閣 江緯 
于嗟道力淺，日恐世緣熟。身雖走朝市，夢輒在巖麓。歸來濯塵纓，築室淺流瀑。簷宿謫仙雲，徑荒陶令菊。吟哦格調古，衛養神氣肅。遐觀狹宇宙，幽討遍山谷。林泉無俗韻，松檜有清馥。悠然夢幻身，忍把利名束。吾人藴長才，未肯策高足。朅來金溪上，共奏紫芝曲。永結忘形交，何須醉醽醁。
書中貴人扇 王彥和 
天邊一線征鴻沒，山色淺深墨未勻。別浦漁舟待歸去，夕陽渡口兩三人。
句 顔岐 
念昔從學日，同升夫子堂。
寧王進史圖 陳克 
上林風暖脊令飛，玉带花驄侍讌歸。汗簡不知天上事，至尊新納壽王妃。
善財參自在天 陳克 
善財得法猶兒子，工巧仍參自在天。若悟菩提同戲事，不應縳律更枯禪。
題趙次張所藏賊頭子二首  其一 陳克 
揚鞭指點萬貔貅，打取盧龍十四州。煩君爲發祿山塚，看我快飲月氏頭。
題趙次張所藏賊頭子二首  其二 陳克 
龍章鳯姿世不乏，束手無奈于此思。丹青王會何須爾，頸血淋漓送藁街。
畫梅花  其一 陳克 
溪路模糊半山雪，暗淡寒梅一枝月。醉眸無處認冰姿，兩袖香風更愁絕。
畫梅花  其二 陳克 
長恨飄零如楚雲，夢中猶記好精神。忽逢冷艶冰綃上，歎息侯家占好春。
畫梅花  其三 陳克 
誤人吹裂柯亭笛，豈有殘英落綺席。始信壽陽人寫真，不知江南近消息。
跋趙朝議江行初雪圖 陳克 
我本孤舟蓑笠翁，雪厓烟樹一生中。如今不向江湖去，鬬艦旌旗照水紅。
雪岸圖 陳克 
大年貌得寒江雪，鳬雁沙頭野彴微。箇裏有詩誰會得，情知不道一蓑歸。
江南山色 陳克 
筆間烟雨漫愁人，不是溪山自在春。一段江南好風景，夕陽花塢净無塵。
謝曹中甫惠著色山水抺胸 陳克 
曹郎富天巧，發思綺紈間。規模寶月團，淺淡分眉山。丹青綴錦樹，金碧羅烟鬟。爐峰香自湧，楚雲杳難攀。政宜林下風，妙想非人寰。飄蕭河官步，羅抺陵九關。我家老孟光，刻畫非妖嫺。綉鳯褐顛倒，錦鯨棄榛菅。忍将漫汗澤，敗此脩連姢。緘藏寄書篆，曉夢生斕斑。
題趙宜興萬里江山圖 陳克 
慘淡何人畫，飄颻萬里心。雲輕春樹暗，日落暮江深。細酌淵明酒，仍彈子賤琴。知公湖海氣，對此益駸駸。
與叔易過石佛看宋大夫畫山水 陳克 
霜落石林江氣清，隔江猶見暮山横。箇中只欠崔夫子，滿帽秋風信馬行。
大年流水繞孤村圖 陳克 
少游一覺揚州夢，自作清歌自寫成。流水寒鴉總堪畫，細看疑有斷腸聲。
唐人畫牡丹圖二首  其一 陳克 
重樓傑閣上烟霞，戟带飄飄護翠華。侍女番休春醉著，不知野鹿犯宮花。
唐人畫牡丹圖二首  其二 陳克 
殘紅通白及時開，不費君王羯鼓催。玉笛重拈天一笑，外邊蜂蝶等閑來。
伯時四騎 陳克 
弱毫寸紙有餘地，如見天閑八尺龍。坐想時危真致此，兩軍旗鼓噪西風。
曹夫人牧羊圖 陳克 
日長永巷車音細，插竹灑鹽紛妬恃。美人零落涇水寒，兩鬢風鬟一揮涕。柔毛𧤏𧤏與人羣，兒女恩怨徒紛紛。洞房那復知許事，但畫遠牧連空雲。槲葉飄蕭晚風勁，羖䍽相追寒鵲並。短童何處沙艸深，族走羣飛各天性。向來鞍馬曹将軍，文采班班今尚存。林下夫人更超絕，新圖不作五花文。
觀錢德嘗書畫 陳克 
臨池競賞無心筆，破産新酬沒骨花。老子眼寒俱不識，勞君煎點入香茶。
奉題董端明漁父醉鄉燒香圖十六首 漁父七首 其一 陳克 
處處晴沙著釣綸，浴鳬飛鷺頗相親。誰知夙昔風雲會，只似尋常江海人。
奉題董端明漁父醉鄉燒香圖十六首 漁父七首 其二 陳克 
鱠縷絲絲雪色魚，碧筩香細引村沽。江天此樂誰無分，不問官家乞鑑湖。
奉題董端明漁父醉鄉燒香圖十六首 漁父七首 其三 陳克 
君王獵罷載熊羆，錫壤分茅合霸齊。邑有魚鹽太多事，翛然何似釣璜溪。
奉題董端明漁父醉鄉燒香圖十六首 漁父七首 其四 陳克 
傾吳佐越早經綸，朝市風波猛乞身。不道五湖春浪急，蓬窗還有捧心人。
奉題董端明漁父醉鄉燒香圖十六首 漁父七首 其五 陳克 
志和漁隱古仙真，霅水風流見後身。蓑笠何須訪圖畫，貂蟬凛凛在麒麟。
奉題董端明漁父醉鄉燒香圖十六首 漁父七首 其六 陳克 
雷澤田漁翊聖明，射蛟南幸見升平。稍分天漢昭回象，更和江湖欸乃聲。
奉題董端明漁父醉鄉燒香圖十六首 漁父七首 其七 陳克 
風烟回首釣魚臺，巾褐從容小殿開。自是玉皇香案吏，外邊休奏客星來。
奉題董端明漁父醉鄉燒香圖十六首 醉鄉七首 其一 陳克 
醉鄉天地誰開闢，光景冲融古到今。明月清風一長嘯，杯中時見昔人心。
奉題董端明漁父醉鄉燒香圖十六首 醉鄉七首 其二 陳克 
昔人愛酒復能詩，阮籍陶潛蓋有之。共道尚書兼此興，超然異代忽同時。
奉題董端明漁父醉鄉燒香圖十六首 醉鄉七首 其三 陳克 
斗酒百篇元祐初，當時流輩已蕭疏。閉門日飲身強健，得見昇平總不如。
奉題董端明漁父醉鄉燒香圖十六首 醉鄉七首 其四 陳克 
子房帷幄贊神謀，晚歲疏封自占留。代邸勛勞今絕口，上恩仍與醉鄉侯。
奉題董端明漁父醉鄉燒香圖十六首 醉鄉七首 其五 陳克 
脫靴神氣迥飄飄，平日千鍾奉帝堯。老子浮沉人不識，酒壚爭席奈漁樵。
奉題董端明漁父醉鄉燒香圖十六首 醉鄉七首 其六 陳克 
老瓦盆中旋潑醅，陶然樂聖且銜杯。只今痛飲誰能那，寶器恩從天上來。
奉題董端明漁父醉鄉燒香圖十六首 醉鄉七首 其七 陳克 
黄金細字勒杯巡，魚水恩私晚更親。但得賜田堪種秫，向來浮議不關身。
奉題董端明漁父醉鄉燒香圖十六首 燒香二首 其一 陳克 
相如綠綺有新聲，荀令熏爐非故情。曲罷空山滿香霧，飄然還上赤霄行。
奉題董端明漁父醉鄉燒香圖十六首 燒香二首 其二 陳克 
琴心非佛亦非仙，座下絃歌萬二千。一瓣香中誰會得，要須靈刹散花天。
題葉碩父畫卷二首  其一 陳克 
扁舟欲向山陰去，端爲林泉作此行。不獨卷中攜栗里，還于句裏得淵明。
題葉碩父畫卷二首  其二 陳克 
風烟幻出元暉畫，林壑天然碩父詩。只似無心雲出岫，輪囷蕭索更多姿。
題張文潛畫帖  其一 陳克 
此老從來馬如狗，却笑蹇驢難朝天。聊爾據鞍猶覓句，想知行處似乘船。
題張文潛畫帖  其二 陳克 
官曹文書堆滿牀，憒憒度日孤晝長。安得如彼二三子，抱琴挟策置我旁。
何伯言畫 陳克 
何子畫山心極苦，不畫山林畫其趣。不知此絹厚幾許，隱隱深入疑有路。去年持此干貴權，數幅得官仍得錢。平民常産賣有盡，筆端有産無窮年。而今東絹知何數，不爲水墨爲襦袴。我憐何子老更癡，平民皆飽汝獨饑。
三品石 陳克 
臨春結綺今何在，屹立巉巉終不改。可憐江總負君恩，白頭仍作北朝臣。
瑞香 陳克  庐山
佳人在空谷，雙星思銀河。契闊不有命，盛時豈蹉跎。娟娟匡廬秀，如此粲者何。香蜜綴紅糝，寶薰罩宮羅。幽窗下團欒，微風自婆娑。寂寥千年初，戢戢逢艾多。何階託方便，百金聘猗儺。赤欄青篾舫，丁寧護根窼。泥沙亦天幸，扳聯入宣和。誰令蘭蕙徒，憔悴守巖阿。
九月瑞香盛開 陳克 
宣和殿裏春風早，紅錦薰籠二月時。流落人間真善事，九秋霜露卻相宜。
代王正平從諫掾乞畫憑肩美人扇子二首  其一 陳克 
道人已悟孩提事，棄擲泥兒壞紙鳶。聞道近來都識破，丹青便面亦輕捐。
代王正平從諫掾乞畫憑肩美人扇子二首  其二 陳克 
難陀已幻登伽女，童子猶參蘇密多。正士逡巡不應受，可能分供病維摩。
遊謝鄉 陳克 
雨裏落帆遊謝鄉，寒聲古木共荒涼。四山爲我洗蒼玉，況有故人歸上方。
閨情 陳克 
壁間衛玠眉目是，膝下枚皋言語真。縱使無情似郎主，那能對此不沾巾。
五月菊 陳克 
黄菊有本性，霜餘見幽茂。名緇喻般若，太史謹占候。
送僧歸天甯萬年禪院 陳克 
朝天來詣觚稜闕，傍海歸尋瀑布峰。才大不慚師號美，道高翻訝帝恩重。問程行冒江村雨，寄宿吟聽水寺鐘。到日依依賞清景，石橋雲月滿杉松。
舍弟書來索近詩 陳克 
溪上秋風濁酒杯，白頭羞見菊花開。夫耕婦饁吾將老，弟勸兄酬子不來。霜露終身思建業，雲山何處是天台。百年懷抱今如此，縱有詩成似七哀。
謝瘧鬼 陳克 
皇天分四時，寒暑代翕張。折膠與流金，民生以爲常。伊坎離何神，爲帝司一方。如何縱孽鬼，乘時盜陰陽。睢盱四五輩，欻東西跳踉。詭祕各有名，爲人作炎涼。或燔以炬火，或吹以鞴囊。初噤如立雪，俄赫如探湯。炎洲抵陰壑，那得在一床。閼伯追實沈，左右分寇攘。須臾異冬春，裘扇安可當。番休數汗粟，冰炭沸我腸。怫鬰不自聊，災疢未渠央。非針艾所及，區區事祈禳。犧牲一物無，祝祠甚荒唐。殷勤謝衆鬼，汝計誠未良。汝利在嘔泄，藜莧焉足嘗。我貧乏錢財，調汝徒披猖。來汝豈不聞，儒生類強梁。子美雖老瘦，靦顔事新粧。退之稍奸黠，百藥更臭香。身病易語言，咄咄多謗傷。吾將援此例，勉作新詩章。詩以榮汝歸，自可捐糗糧。資送於汝足，此外何所望。汝也寧慚，急急去我旁。
陽羨春歌 陳克 
石亭梅花落如積，吐鮫斕斑竹茹赤。祝陵有酒清若空，煮糯蒸魚作寒食。長橋新晴好天氣，兩市兒郎櫂船戲。溪頭饒鼓狂殺儂，青蓋紅裙偶相值。風光何處最可憐，邵家高樓白日邊。樓下遊人顔色喜，溪南黄帽應羞死。三月未有二月殘，靈龜可信渰水乾。葑草青青促歸去，短蕭橫笛說明年。
壽張教授 陳克 
玉府多應惜謫仙，紫皇留戀到殘年。畫眉京溜風流在，借箸先生節概全。祿比書辭增百萬，壽如門弟及三千。互鄉不解華祝封，只誦天長地久篇。
遊善權山留題三首 乾洞 陳克 
神仙何時開，中虛仰縈盤。呀然九地低，怪此天壤寬。窈窅闢瓊戶，璁瓏綴珠鬘。陰道差險絕，真形謝雕剜。閬風安在哉，突兀浮雲端。天高鬼神惡，欲往良獨難。空飛遽未暇，穴處如何安。相將三重茅，勢面玄都壇。仙田滿嘉植，玉彩長闌干。心空腹自實，寧計米鹽殘。
遊善權山留題三首 水洞 陳克 
逶迤步哀壑，跼蹐生微瀾。慘慘白日暮，蕭蕭朱夏寒。崖傾勢方壯，石出水益湍。淙流響磬瑟，突起橫鏌干。微蹤乍渺茫，妙想忺盤桓。我今人世間，所向行路難。如何洞宮脚，危磴仍屈蟠。神傷阻獨往，髪竪兩股酸。了知仙凡隔，坐惜歲月殘。心違淚交墮，已去猶長嘆。
遊善權山留題三首 寺後湫水 陳克 
岡巒誰穿空，脈液互吞吐。憑虛倚翠巖，發地涵潼乳。哀絃響崖寺，清鏡照林塢。縈坻驟曲折，嚙石猶飛舞。津涯浩無窮，神怪傳自古。參差見坤軸，晃蕩連水府。微生寄荒絕，多病厭鹹苦。永懷宅清泠，戮力事農圃。青秧漸出水，紫筍新過雨。無慚種秫陶，更似煎茶羽。
返魂梅次蘇藉韻  其一 陳克 
誰道春歸無覓處，眠齋香霧作春昏。君詩似說江南信，試與梅花招斷魂。
返魂梅次蘇藉韻  其二 陳克 
花開莫奏傷心曲，花落休矜稱面妝。只憶夢爲蝴蝶去，香雲密處有春光。
返魂梅次蘇藉韻  其三 陳克 
老夫粥後惟耽睡，灰暖香濃百念消。不學朱門貴公子，鴨爐煙裏逞風標。
返魂梅次蘇藉韻  其四 陳克 
鼻根無奈重煙繞，偏處春隨夜色勻。眼裏狂花開底事，依然看作一枝春。
返魂梅次蘇藉韻  其五 陳克 
漫道君家四壁空，衣篝沈水晚朦朧。詩情似被花相惱，入我香奩境界中。
句  其一 陳克 
鳥聲妨客夢，花片攪春心。
句  其二 陳克 
易照水姿容，非復我登樓。
句  其三 陳克 
徘徊臨北顧，慷慨俯東流。
句  其四 陳克 
淚眼生憎好天色，離觴偏觸病心情。
句  其五 陳克 
莫向邊鴻問消息，斷腸書信不如無。
句  其六 陳克 
小楫登魚蟹，平原聚鳥烏。
句  其七 陳克 
俯臨鐵甕重城迥，遠接金陵勝氣來。
句  其八 陳克 
北固天下奇，憑虛倚樓堞。大江走天去，控以高崨嶪。
句  其九 陳克 
君今向姑孰，山好江漫漫。炯如謫仙人，千載欣復還。
句  其一○ 陳克 
渺渺大江流。
句  其一一 陳克 
老眼不供愁。
句  其一二 陳克 
真成汗漫遊。
句  其一三 陳克 
殷勤一雙眼。
句  其一四 陳克 
白頭何所恨。
句  其一五 陳克 
萬事從來一笑空。
句  其一六 陳克 
病叟中閑已白鬚。
句  其一七 陳克 
何妨蓮社醉淵明。
句  其一八 陳克 
剩欲題詩寫懷抱。
句  其一九 陳克 
園林初日破朝寒。
句  其二○ 陳克 
窈窕階除天一方。
句  其二一 陳克 
蒼顔白髪不時新。
句  其二二 陳克 
詩孱無奈陳橋月。
句  其二三 陳克 
冷蘂疏花次第勻。
句  其二四 陳克 
郊原空闊凈無塵。
句  其二五 陳克 
莫嘆勞生三十九。
句  其二六 陳克 
老去光陰非我春。
句  其二七 陳克 
角中飄去凄於骨，笛裏吹來妙入神。
句  其二八 陳克 
愁眼不供千樹雪，醉頭猶奈一枝春。
句  其二九 陳克 
濛濛清露濯幽葩，醉質斕斑襯曉霞。
句  其三○ 陳克 
顧我從來貧到骨，經營藜藿亦艱辛。
句  其三一 陳克 
樓下旌旗五丈餘，府中賢尹計魁梧。
德清龜谿亭遇大雨 孫覿 
崩雲四合千嶂重，奔電一掣十里紅。土囊叱吸萬竅風，江翻石走昏相蒙。疾雷破柱鞭老龍，百賈顛沛市井空。銀河倒傾千丈谼，魚鼈欲取山爲宫。洪濤舂天怒相攻，大舸吹簸如飛蓬。醉臥掀舞一葉中，洗我雲夢芥蒂胸。忽然變滅何匆匆，雷公收聲電改容。霞舒霧卷縈長虹，紺碧萬頃磨青銅。溪邊結網南巷翁，白髮黄馘射兩瞳。赤鱗騰出無留蹤，刻舟求劍何時逢。
湖州天寧寺飲王生二首  其一 孫覿 
莫鬬蝸兩角，且共貉一邱。夷踞坐我旁，汝豈河南騶。割肉一噉之，徐以大白浮。噲伍君勿譙，笑談起封侯。
湖州天寧寺飲王生二首  其二 孫覿 
諸家迹便掃，得此一老兵。江東醉司馬，酒中尚求名。哀哉南山萁，不平自號鳴。慎勿歌烏烏，作此老婢聲。
宿太湖口二首  其一 孫覿  太湖
誰令醉尉怒，端是丞相嗔。交疏白眼見，愁絕翠眉顰。遲暮仍三黜，驚窺有四鄰。還將萬里眼，笑索嶺梅春。
宿太湖口二首  其二 孫覿  太湖
白首對瀧吏，騂汗愧逐臣。溪山不改色，風雨解留人。坎壈知天意，漂浮任此身。紛紛小兒女，何必浪沾巾。
宿太湖口二首  其三 孫覿  太湖
溺灰不辭戎辱，箕踞未易訶。僅免遭田甲，誰能讓尉佗。輿糧餞吾鬼，分燈遣諸魔。酒中有真覺，一夢到無何。
餘杭聞出師 孫覿 
國蹙連羣盜，時危仗老臣。分憂當北顧，請幸且東巡。肘足儀三晉，創痍又一秦。不眠聽野哭，愁殺路傍人。
富陽道中二首  其一 孫覿 
渺渺行雲幔，溶溶曳水衣。雷翻巢墮乳，風落網粘飛。獨拄青藜杖，來推白板扉。平生邱壑趣，漂泊寸心違。
富陽道中二首  其二 孫覿 
白帽炎州客，青裙酒姥家。微風搖扇浪，細雨落簷花。客舍休占鵩，蠻村欲饌蛇。會令醒復醉，高枕送生涯。
桐廬連夕大雨溪漲數十丈徙寓白塔山上方閣 孫覿 
蒼莽川流會，渾酣海氣嘘。蛟龍改窟宅，雷電走空虛。殷地翻坤軸，黏天浸日車。高僧欲杯度，遊客且樓居。壯觀真難值，幽懷亦少攄。翩翩一鳥去，何必羨知魚。
水退 孫覿 
蕩沃波瀾大，憑陵意氣粗。射潮鮫鰐怒，鞭石鬼神驅。雲斷千崖立，風行萬壑趨。檣烏朝共起，水鳥夜仍呼。灧灧紅升曉，霏霏翠撲膚。浮楂臥泥滓，狼藉滿街衢。
胥口 孫覿 
江闊臥人影，山長送馬蹄。渚蓮紅尚斂，沙草翠相迷。高樹藏雲直，疏篁壓雨低。酒醒渾不記，端是武陵谿。
釣臺二首  其一 孫覿 
北塞風塵萬鼓鼙，東京社稷一戎衣。綠林羣盜驅民去，赤伏真人得帝歸。諸老禪聯蒼玉佩，將軍坐鞚紫金鞿。先生此日青霞志，一笑凌空拄杖飛。
釣臺二首  其二 孫覿 
故人遺像丹青落，蓋代榮名日月懸。萬馬羣空冀北野，一蛇獨遊原上田。晚浦蒼波涵落日，秋崖老樹立蒼煙。直從厭代騎星去，千歲光芒夜斗邊。
蘭溪津亭病起二首  其一 孫覿 
離亂紛紛醉尉多，將軍獨夜灞亭過。旅巢對鵩占行役，客爼懸蛇臥宿痾。雙鬢盡從愁裏白，衰顔時向酒中酡。雲翻雨覆須臾耳，未用區區較唯阿。
蘭溪津亭病起二首  其二 孫覿 
風波湧地千漚發，創痏鑽皮百箭攻。藥裹關心防二豎，謗書盈篋忤三蟲。剖瓜女隸方求巧，結柳奴星也送窮。笑我平生持蟹手，未應咄咄左書空。
三衢聞都督兵潰常潤間懷舍弟而下 孫覿 
紫荆有信欲開花，黄犬無情不到家。偶坐厭聞鳥嚄嚄，杯行喜聽鵲查查。同看明月人千里，相望孤雲海一涯。驥子熊兒無恙否，風雲慘澹鬬龍蛇。
月巖寺寺有巖石高數十丈一穴中空如半月狀號半月巖 孫覿 
老蟆蝕月缺，破鏡擲道邊。金樞壞一夕，玉斧斵千年。何人挾寸鐵，插羽飛上天。但令蟆磔死，重看十分圓。
立秋饒陽道中三首  其一 孫覿 
殘夜山月吐，蓐食治野裝。策策林響變，一葉風隕黄。客路感時節，起看雁南翔。秋風捩孤影，雲路正茫茫。
立秋饒陽道中三首  其二 孫覿 
老馬倦長道，解鞍聊緩觴。小雨濯鬢須，欣然愜初涼。奇苞照屋角，橘柚垂青黄。感之動中懷，弓刀戒秋防。
立秋饒陽道中三首  其三 孫覿 
竄身楚南極，守隸工遮防。投鞭得小愒，孚席紛在旁。虎賁起隅坐，悠然見中郎。一醉汩其泥，江湖渺相忘。
弋陽縣古葛陂也縣有古刹臨大溪相傳云佛圖澄浣腸故地 孫覿 
古道陰森翠柏行，長鞭搖曳紫游韁。佩鳴蒼玉傾瑤席，地布黄金列寶坊。仙客杖飛龍有角，胡僧腸浣水生光。兩朝人物空冥寞，百代風流競淼茫。松骨倚天増老氣，谿毛著水渡微香。鴉啼鵲噪秋風外，千丈藤蘿掛夕陽。
過安仁縣權令主簿同蔡尉見訪二首  其一 孫覿 
莽莽纒兵氣，蓬茅庇一邱。尚看蒙赤幘，不復臥黄紬。抱牘杭鳧鶩，徵租聚沐猴。黄昏更蕭瑟，風雨嘯鵂鶹。
過安仁縣權令主簿同蔡尉見訪二首  其二 孫覿 
投老一浮萍，長亭復短亭。誰憐仙客去，自有故人經。世亂眉多赤，情高眼獨青。臨分聽苦語，令我醉時醒。
宿臨川村舍 孫覿 
林壑已秋聲，涼蟬又一鳴。人間多古意，地僻有微行。身老殊方去，愁牽百慮生。途人夜相語，豺虎正縱横。
題臨川孝義寺壁二首  其一 孫覿 
秋風嫋嫋轉庭梧，客夢初驚一鳥呼。揀盡寒枝棲不穩，獨行殘夜影同孤。
題臨川孝義寺壁二首  其二 孫覿 
孤城吹角五更風，笑語團圞一夢中。戰格連雲家萬里，書憑黄犬若爲通。
疏山寺次白文林韻三首  其一 孫覿 
翠幹軒軒迥出林，夜風吹籟紫簫音。老龍頭角雲霄近，玄豹文章霧雨深。末路浮榮炊劍首，半生遺恨寄琴心。愁吟獨濺花前淚，故國山河百戰侵。
疏山寺次白文林韻三首  其二 孫覿 
藜杖匆匆集晚林，長廊破壁撼鐘音。天涯流落相逢地，杯酒殷勤莫厭深。萬里功名飛燕頷，千金博飲炙牛心。更聞好句驚人倒，一洗蠻煙瘴霧侵。
疏山寺次白文林韻三首  其三 孫覿 
黄花翠竹小叢林，臥聽南山白石音。螘鬬已空遺垤在，蝸跧終戀故廬深。掀髯一笑追前謬，禮足同參看此心。且向疏山結香火，人生莫受二毛侵。
疏山長老善清日誦楞嚴維摩二經賦小詩二首示之  其一 孫覿 
塵漲迷三鹿，桑枯厭八蠶。徵心渾不見，問疾有誰堪。坐待成風斵，應須立雪參。欽聞第一義，細說後三三。
疏山長老善清日誦楞嚴維摩二經賦小詩二首示之  其二 孫覿 
彈指三生過，傷心一念差。試標天上月，爲種火中花。粗識禪爲味，初欣道有牙。老師一笑許，千劫誤蒸砂。
明水寺五代末危全諷據臨川時所建畫像至今存焉寺旁最高峰有祠屋一區道士居之二首  其一 孫覿 
臺殿何年有，千巖紫翠間。金仙佛世界，羽客道家山。骨朽餘三窟，皮存尚一斑。傷心千古淚，相見雨潺潺。
明水寺五代末危全諷據臨川時所建畫像至今存焉寺旁最高峰有祠屋一區道士居之二首  其二 孫覿 
愁坐猿啼裏，行吟度鳥間。翠凋巾上髮，紅破鏡中顔。老去經三折，真游付八還。無心自來往，空羨白雲閑。
崇仁縣 孫覿 
萬山攢擁天一笠，北風吹雨兩鬢濕。饑烏絕叫護巢飛，老蛟怒起拏雲立。孤城短日砧杵急，騎驢渺渺衝泥入。桑枝倒折機杼空，道旁廢井無人汲。遺民到今傳舊邑，擊水華鯨浪三級。故物漂流百戰餘，客子起坐萬感集。小驛香醪如雪汁，一杯快作長虹吸。酒醒寂歷照短檠，幽咽數聲鄰婦泣。
余南遷次臨川奏廬陵道属聞盜掠高安新淦之間少留仙遊山道祠是時庭下木犀花盛開漫山皆大松一峰蒼然終日遊愒其下各賦詩一篇  其一 孫覿 
簷牙啄林杪，華殿浮青紅。天風吹泬寥，萬籟酣笙鏞。木犀已著花，濯濯秋雨中。赬姿出素面，一洗丹粉空。幽香襲巾袂，冷艷棲房櫳。迫此芳歲殘，一笑誰當供。羣仙立通明，矯矯驂鸞龍。相隨歸閬苑，遺恨寄西風。
余南遷次臨川奏廬陵道属聞盜掠高安新淦之間少留仙遊山道祠是時庭下木犀花盛開漫山皆大松一峰蒼然終日遊愒其下各賦詩一篇  其二 孫覿 
歷歷水中榆，地遠連玉京。掄材上華屋，裊裊黄金莖。蒼官表獨立，垂胡交縵纓。根深崖嶠壯，勢壓山岳傾。萬牛挽不回，老氣空峥嶸。夜半風雨會，歲晚龍蛇升。我來不忍去，繞樹三匝行。珍重金石交，待我烹茯苓。
遣興 孫覿 
亂後煎百慮，老去無一欣。故人尺書至，好語中夜聞。坐久百蟲絕，開簾月紛紛。長歌又一醉，酒醒擊空尊。
題華蓋仙亭大松示柳道士 孫覿 
繫舟古巴江，曳杖真仙亭。金輿簇畫戟，玉几羅翠屏。堂堂十八公，獨立霜中英。魁然十圍大，蔭此一蓋青。翹翹雲物外，坐閲秋蒂零。道人依茅棟，蕙帳淒芳馨。苓龜儻可見，長鑱斸青冥。一食浣我腸，敗履插修翎。
仙遊山九日歎逝二首  其一 孫覿 
傷心玉案兩眉齊，永負黄花九日期。萬里炎州嗟我老，百年青淚向君垂。俱飛蛺蜨愁看汝，醉把茱萸欲對誰。獨立西風搔短髪，一生遺恨一愁悲。
仙遊山九日歎逝二首  其二 孫覿 
割肉早歸三伏日，傳柑賜飲上元燈。那知一慟殊方去，獨向高臺此日登。淚溼西風生眼纈，夢回殘夜起衣稜。孤鸞别鵠知何處，泉路茫茫喚不應。
達臣議承餉石耳 孫覿 
窮秋客舍風雨淒，破釜生魚甑有衣。故侯未種東陵瓜，餓夫欲采西山薇。歲晚黄精可療饑，故園萬里天一涯。未辨登山拾瑤草，且復從公茹石芝。
山行憩田舍老父出迎以黄柑白酒爲餉 孫覿 
藜杖扶來雪滿簪，諄諄好語意深深。酒傾白墮杯行玉，橘破黄苞坐飣金。醉起莫辭田父肘，甘餘須識野人心。匆匆不盡遮留意，挽袖丁寧更一臨。
兩日復往次前韻 孫覿 
寒蔬離離銀綫亂，凍醴灧灧玉井深。坐看庭松翹翠蓋，行穿野菊布黄金。犬迎客入喜見尾，鵲隨人語欣會心。俗裏淹留怕轑釜，驅兒招喚得重臨。
曹山寺 孫覿 
石棧梯空一綫横，路窮臺殿兩崢嶸。日光澹澹鳥飛沒，雲氣茫茫龍隨行。道人西歸餘隻履，結茅宴坐千巖底。草根瀝瀝暗泉鳴，樹外騰騰青瘴起。翠竹掩冉蒼雲屯，老藤蔽虧白晝昏。天低尺五雷雨上，身强丈六祖佛尊。我老栖栖厭行旅，逢人欲問前三語。不見高僧錫杖飛，山下空留千斛乳。
贈曹山長老了如 孫覿 
一念挂世網，平生誤儒冠。笑看蠅穴紙，坐待鮎緣竿。薨薨醯醬瓿，豈識天壤寛。老如本逢掖，詩肩尚儒酸。久纒冠蓋蔓，忽作泡影觀。堂堂人天師，三世一指彈。身閑雲月出，骨老霜松寒。我生飽憂患，將心覓人安。目擊有妙寄，語樂非世歡。坐穩且復留，火芋分懶殘。
送僧妙鑑住廣壽寺 孫覿 
明月不可呼，清夜時一出。孤光掛海涯，皎皎轉空碧。道人一茅把，坐睨九年壁。磨磚破纒縛，驟若老驥逸。匆匆林下逢，悵望不暖席。錫杖已凌空，階庭草如積。
明水逵老以黄甘荔子土芋爲餉小詩答謝 孫覿 
客居莽牢落，幽絕無四鄰。歲窮有衣結，日晏猶甑塵。偪仄戎馬間，敢厭薪水勤。故人情義重，采采青泥芹。小摘持寄遠，分餘爲情親。丹荔擘輕圓，黄柑破芳辛。蹲鴟勸加餐，風味亦可人。渺渺山澗曲，浩浩水雲晨。踞罏有前諾，兩翁對然薪。眼纈眩紅綠，共此無邊春。
次韻王子欽立春二首  其一 孫覿 
玉手傳絲催歲，金刀翦綵伴春回。兵戈滿眼年年在，花鳥驚心日日來。芳意漸還三徑草，暗香猶認兩京梅。呼童火急供春事，凍醴生光灧玉醅。
次韻王子欽立春二首  其二 孫覿 
歲晚驚呼身已老，天涯流落首空回。便將酒力推愁去，且放春光入眼來。人語嘻嘻爭鬬草，宫花閃閃艷妝梅。雪消水暖春江動，綠漲葡萄萬斛醅。
東塔六言二首  其一 孫覿 
翠竹含風嫋嫋，青山照水重重。窗户無人半掩，一龕香霧空濛。
東塔六言二首  其二 孫覿 
偶與白雲共出，忽隨倦鳥俱還。明日重尋舊路，桃花流水空山。
遊東塔雨中夜歸二首  其一 孫覿 
山氣濛鴻衣自濕，意行曳杖穿雲入。老翠陰森萬竹蟠，浮蒼瀲灧千峰立。邂逅幽尋到蕭寺，拊掌一笑掀百蟄。酒醒佛火照黄昏，坐聽北窗風雨集。
遊東塔雨中夜歸二首  其二 孫覿 
山色凌寒春尚瘦，潭影涵空清可漱。漠漠雲行紫竹閑，斑斑雨溼黄昏後。火炬穿林鳥出巢，人語闐門狗窺竇。杖藜有興會重來，更待黄鸝哢晴晝。
次韻王子欽春望二首  其一 孫覿 
王孫春望思寥寥，冠蓋當年盛八蕭。花靨重重牆外見，琴心切切酒中招。屠龍已破千金産，駟馬重歸萬里橋。便解貉裘沽一醉，忍看紅糝綴寒條。
次韻王子欽春望二首  其二 孫覿 
萬木陰中鎖泬寥，晨門跋馬聽蕭蕭。故人自欲分茵去，逐客何妨折簡招。共對春風班露草，却隨明月下溪橋。擊鮮故有諸郎在，三尺銀刀貫柳條。
鄒次魏黄善長攜文見過小詩爲謝 孫覿 
鄒郎英妙知名久，筆端自有談天口。客舍相逢一尊酒，衆星錯落見箕斗。高論欲追牛馬走，長劍忽作蛟龍吼。餘子碌碌那得交，江夏無雙亦其偶。我觀二妙屠龍手，青紫紛紛何足取。他年要作中興碑，大字磨崖繼聱叟。
癸丑寒食曹山飯僧荐章淑人不勝悼往之懷書二詩於方丈屋壁  其一 孫覿 
川逝日已遠，蓬漂久未歸。異鄉驚歲換，宿草變春暉。魂夢差參是，音容想像非。遙憐小兒女，慟哭紙錢飛。
癸丑寒食曹山飯僧荐章淑人不勝悼往之懷書二詩於方丈屋壁  其二 孫覿 
草草木皮棺，松風生暮寒。鶯啼春寂寂，螢照夜漫漫。夢裏號三匝，愁邊薦一簞。想思爲君瘦，零落带圍寛。
清明日與范季實諸人過胥澤民别墅小集二首  其一 孫覿 
水滿雙飛白鷺，花深百囀黄鸝。寒食清明過了，一川煙草離離。
清明日與范季實諸人過胥澤民别墅小集二首  其二 孫覿 
兀兀三杯卬困，昏昏一枕春融。酒醒落花風裏，夢回啼鳥聲中。
曹山春日二首  其一 孫覿 
弱柳千絲颺，河横一带圍。腰支春作瘦，鱗甲雨生肥。逐伴魚兒出，爭巢燕子飛。匆匆班草地，不覺臥斜暉。
曹山春日二首  其二 孫覿 
屏擁山入坐，珠跳水濺裾。香銷塵漠漠，日近竹疏疏。身逢百罹後，春殘一夢餘。故林千嶂外，孤抱幾時攄。
壁上人開軒闢地栽花種橘戲留小詩 孫覿 
看雲隨臥起，飲水自敷腴。秀色共齋鉢，寒聲落坐隅。未開花五葉，且種橘千株。幽事相關處，時來近酒壺。
春雨 孫覿 
小雨破春昏，清風洗瘴氛。霏微花上見，蕭瑟夜深聞。獨笑幽閑事，酣歌倚半醺。羈懷不堪寫，危坐聽爐芬。
春晚二首  其一 孫覿 
花落不容惜，猶殘葉底春。稀紅閃餘映，亂綠鬬尖新。飛絮高度竹，遊絲遠趁人。窺簾聞好語，雙鵲喜津津。
春晚二首  其二 孫覿 
殘尊斷送春，千里未歸身。鶯老猶聞語，梅酸欲聚顰。獨眠愁警夜，起舞聽鳴晨。行路難如此，悠悠且傍人。
曹山三絕句  其一 孫覿 
露宿風餐兩鬢華，故園蕪沒舊生涯。聖恩若許求帷蓋，便向東陵學種瓜。
曹山三絕句  其二 孫覿 
竹杖芒鞋穩稱身，茸茸香草醉中茵。舉鞭叱馭何爲者，始信王陽是可人。
曹山三絕句  其三 孫覿 
毁瓦區區爲食謀，半生炊黍在刀頭。一廛會入扶犁手，不上陳登百尺樓。
有客生致兩雉不忍殺開籠縱之二首  其一 孫覿 
平地安知禍有機，一跌永負青雲期。舉羣驚雊墮罝網，袞背煥爛光陸離。山梁三嗅不忍嘬，如皋一笑吁可悲。開籠放汝須遠去，莫遣韓公賦病鴟。
有客生致兩雉不忍殺開籠縱之二首  其二 孫覿 
誰令孤鷕遂專埸，翦迭籠中看鳥翔。文章正坐虎毛柄，鎩羽一落千丈强。翠翎低摧少顔色，奇禍非汝能遮防。匆匆應媒莫浪出，尊拳毒手正交相。
題妙覺寺壁 孫覿 
葉底紅稀不見花，枝頭綠暗可藏雅。春歸古殿蒼苔滿，一點籠燈隱絳紗。
再至 孫覿 
老眼逢春病有花，淋浪醉墨字如雅。懸知不是唐王播，慚愧高僧護碧紗。
宿妙覺竹庵贈静老 孫覿 
青山映落日，澹澹煙中明。出門無所投，曳杖隨意行。破裓僧兩三，喜笑争邀迎。曾巢俯修竹，飛星動高甍。老人如宿昔，真契同三生。遇人無戚疏，出語惡不情。寥寥風馬牛，肝胆欲盡傾。怪我胸中山，硉兀尚不平。邯鄲樂無度，短夢一餉榮。蠻觸怒不休，暴骨千里横。微言起我病，內愧面汗騂。蚤知天宇大，豈有世網嬰。舉扇障西風，浣此滄浪纓。
胥澤民招飲二首  其一 孫覿 
蕭晨散幽步，不放一塵驚。高崖初日吐，壞道哀湍鳴。平生耽田里，見此心眼明。危橋屬幽徑，别户延朱甍。主人鷄黍約，庖煙起晨烹。長須舉案出，銀杯坐中行。爛漫寫真意，殷勤愧深情。留歡更卜夜，華燭吐長檠。
胥澤民招飲二首  其二 孫覿 
蒼茫夜氣合，渺渺風露清。籃輿兀醉夢，翩若孤雁征。老馬志萬里，絡首喪其生。十年飽芻豆，立仗不敢鳴。自識酒中趣，承辭身後名。皎皎一片心，不受寵辱驚。清風悲永夜，萬竅同一聲。醉裏有歸路，彷彿遊化城。
别如老 孫覿 
同舟無胡越，四海皆弟兄。吾人雖晚接，一笑蓋已傾。我老未聞道，意行墮溝坑。逢人得推駡，知非愧平生。世亂識真態，塗窮見真情。曳杖扣禪扃，撞鐘聽靴鳴。小窗風雨夜，對此一榻横。吾身如木偶，春至不復榮。豈無三宿戀，天雨方流行。去去得首邱，歸田克殘更。
徙寓妙覺佛舍胥乂民襆被相過賦夜坐 孫覿 
客居厭窮獨，蓬艾翳環堵。莊舄尚越吟，鍾儀猶楚語。吾人有奇操，空洞見城府。相逢逆旅中，霧豹初一睹。拘囹賦囚山，避謗憎市虎。褰裳肯顧我，崖嶠走風雨。微吟對清夜，破此五月暑。墜露挹金莖，空花堕犀麈。孤燈映籠紗，泠灧翳復吐。耿耿遂不眠，逢逢聽晨鼓。
招鄒次魏 孫覿 
客舍風雨交，庭蕪蔓春草。蓐食悲王孫，戛釜厭邱嫂。吾人才傑立，一障狂瀾倒。湯湯捍滔天，澟澟塊絕島。奇音閑大樸，妙語發天藻。壁間見蝎喜，屋上瞻烏好。跫然聽足音，自足慰衰老。出門泥活活，所向碍行潦。懷人心不展，厭亂跡如掃。仲子過我廬，肩輿白雲道。
贈答淵侍者 孫覿 
沐猴著冠天所械，笑唾千金如一芥。時時扣角詠三生，口業未除詩有債。薨薨不作秋蟲聲，藹藹欲盡春雲態。平旦誰登大將壇，一軍驚呼子光拜。
建昌守朱直伯寄酒小詩爲謝 孫覿 
愛酒淵明望白衣，傳聞騎吏款柴扉。爲憐漁父鳴鞭送，欲便山翁倒載歸。泪向琵琶弦上落，心隨蝴蜨夢中飛。一杯属我寛愁病，免使黎侯詠式微。
再用前韻 孫覿 
千騎森森響鐵衣，日上銅環四扇扉。何妨指點銀缾索，直須倒著接籬歸。已邀明月三人共，更看紅塵一騎飛。何日淵明賦歸去，晨光前路正熹微。
妙覺寺適軒二首  其一 孫覿 
古寺秋崖上，清風掩半關。晚花明艷艷，曉溜落潺潺。松筍穿階瘦，苔窠蔽石斑。翹沙憐鷺静，抱葉看蜂還。心以空無累，身從病得閑。儀曹獨何事，終日賦囚山。
妙覺寺適軒二首  其二 孫覿 
老厭風沙惡，安閑且當禪。開簾延白月，倚杖立蒼煙。鳥散人聲裏，鐘殘客夢邊。小蒲風葉偃，薄槿露花鮮。句好吟須斷，歡餘醉帽偏。人生但如此，何處不翛然。
妙覺書事二首  其一 孫覿 
聒聒催酤我，嚶嚶喚友聲。一遭青蠅汙，永負白鷗盟。睡鴨嘘煙滿，蒼龍噀雨鳴。參禪我未暇，一榻對僧横。
妙覺書事二首  其二 孫覿 
隱几抛書坐，欹牀聽雨眠。僧來逢自足，盜去失青氈。楚國雖三户，滕氓尚一廛。如今更何恨，端用酒爲年。
次韻王子欽端午 孫覿 
飯筒菰黍趁流年，葵扇桃笙尚宛然。世味半隨昌歜苦，心旌長與艾人懸。鴻飛不到書來少，鵲喜無憑語浪傳。兩鬢蕭蕭吹白髮，空餘衰謝故人憐。
吳益先攜文見過以詩爲謝 孫覿 
千里之馬初服輈，風騣霧鬛跨九州。駕鹽挽磨三千秋，俯首尚與駑駘遊。吳郎人中第一流，文采絢爛珊瑚鈎。陽春白雪和者少，夜光明月暗中投。魯人不貴東家邱，吾髯凜凜青兩眸。摐金戛玉聲相求，属鏤雙蟠九地幽。有氣夜出干斗牛，忽然化作長黄虬。睚眦之怨何足讎，一麾立斷樓蘭頭。
次韻王子欽 孫覿 
北窗風冷冷，西閣夜悄悄。缺月吐半璧，獨與太白曉。緱山王郎子，粲若玉樹皎。紛紛噲伍中，特立負奇表。清談静炎燠，堅臥鎮浮擾。呼童高樹栅，赤幘厭凡鳥。
再和 孫覿 
二年客塵土，獨夜憂悄悄。遇酒一破顔，歌呼醉連曉。寸心爲誰明，伴此孤月皎。枯柟鬰峥嶸，老幹空自表。蟻穿萬孔萃，蛛掛千絲擾。白鶴逝不來，豈敢更擇鳥。
涂子野九歲子名駒字千里戲作絕句  其一 孫覿 
日角珠庭秀兩眉，誰家有此寧馨兒。莫驚墮地駒千里，久見參天桂一枝。
涂子野九歲子名駒字千里戲作絕句  其二 孫覿 
碌碌爲生笑阿奴，九齡重見此英雛。千回健走非黄犢，一洗羣空定白駒。
詩贈竹庵静老人 孫覿 
争名計身後，逐利了目前。道人一彈指，永斷三生緣。起滅水上漚，聚散風中煙。紛紛閲凋謝，東海今桑田。縞髮茁枯顱，秀眉覆兩顴。已超人天上，遂拍佛祖肩。茅齋立萬竹，蔭此碧玉椽。綠暗雲擾擾，清涵露娟娟。我老無家舍，餘地寄一廛。不辭供井磑，辛苦送華顛。
置酒 孫覿 
離離黍禾暗空村，一點炊煙带雨昏。山翁過我竹閣寺，未扣爵羅廷尉門。老去不辭污詩酒，區區獨醒一何有。笑語未辦供主人，久客那能拒鄰叟。杜陵白首尚書郎，步屧春風向草堂。人生意合無妍醜，共此一夕燈燭光。
讀李光遠詩卷次韻二首 泗州南山 孫覿 
跳波亂清淮，一葉寄真賞。南山如高人，標格自矜爽。胡塵暗楚甸，絕境墮渺漭。空城草木春，户外履誰兩。悵望壺公龍，乘雲自來往。小詩若圖畫，彷彿見飛槳。從今淮上山，不落夢中想。
讀李光遠詩卷次韻二首 揚州谷林堂 孫覿 
楚山多異材，翠竹滿崖谷。蕭蕭斤斧餘，斬伐同一束。蕪城带流水，萬畝淇園綠。遺苞駮雲錦，老節抱金玉。歲晚虎穴鄰，舐掌方擇肉。此君亡恙否，應坐白眼俗。
志新誦近詩次韻二首  其一 孫覿 
客舍秋風我欲愁，世途如漆莽悠悠。半生小利營錐末，此日危炊上劍頭。萬里窮鄉憐我老，一廛小隱待君謀。惘然貌赤空相對，扇面令人手不休。
志新誦近詩次韻二首  其二 孫覿 
野鶴昂昂祗自奇，水鳧泛泛强隨時。問禪乞我安心法，住世分君大藥資。便欲乘桴從魯叟，不須歌鳯歎周衰。超然獨嘯千峰上，一吷清風萬竅吹。
石䂬在宜黄縣之南二十五里義泉寺寺旁有磴道高里許循山而西少北忽有石梁數十丈横絕兩崖之間中空無柱高出雲表神剜鬼刻不可名狀真洞心駭目之觀而僻在一隅遊客無所爲而至乃賦詩一篇以告喜遊而不知者 孫覿 
何人手執造化關，投此虹蜺跨兩間。烏鵲填成天上路，鬼神鞭出海中山。飄飄尻駕凌空舉，側身下瞰千峰雨。河漢汹汹聲西流，風雹相躔齊萬弩。始信通天有一門，便欲晞髪扶桑根。乘槎忽逢支機石，拄杖直到洗頭盆。賞俊誇雄兩奇絕，邂逅一聲如電掣。冥冥滄海會揚塵，大字磨崖書歲月。
熊夫人遣介欲婿澤民小詩戲之 孫覿 
牆頭鄰女三年望，戶外文君一笑窺。欲得賢夫嫁張耳，此真佳婿是羲之。定知不折飛梭齒，似說先齊舉眉。不信侯門深似海，水流紅葉謾題詩。
題鄒次魏青藜堂 孫覿 
讀書非貴嗜，吾子喜欲迷。十年費膏火，羣嘲笑書痴。磊落載五車，望海無津涯。雙瞳如秋月，一出照耀之。冥搜理窟邃，妙解鋸屑霏。胸中九雲夢，百怪見然犀。拊枕出鴻寶，鑄金侔褭蹏。神光發中夜，太乙秉青藜。
静老容安庵二首  其一 孫覿 
離離風中花，深落任所之。泛泛水中萍，流轉復在兹。静公湖海士，世網那得縻。獨有鐵石心，不與燥溼移。巢肩統靈鵲，搘牀餘老龜。區區了官事，應解笑兒痴。
静老容安庵二首  其二 孫覿 
雲噓翠撲膚，山擁青入户。祗樹給孤園，桃源武陵路。一從振履還，不復乘杯渡。倚牆捫蝨坐，揮弦送鴻去。水涵樓影交，風斂花氣度。把茅便有餘，不必黄金布。
静老通幽軒 孫覿 
諸峰倚崔嵬，衆壑隐奔峭。寓目欣有繫，會心領其要。開廬結茅竹，伐翳斬蓬藋。此君亦可人，玉立盡娟妙。風酣翠相倚，月吐青自照。窈眇非世音，鸞鵠中夜嘯。煙塵闇北關，烽火被南徼。便欲老三閭，終焉隱屠釣。
次韻王子欽秋懷二首  其一 孫覿 
白汗翻漿浹背流，清飈一掃破除休。楓江湛湛冰壺月，梧井團團玉露秋。蟻動巧聞牀下鬬，駒跳首向隙中留。南山危坐高稜見，杞國區區豈我憂。
次韻王子欽秋懷二首  其二 孫覿 
愁邊種種關心事，客裏紛紛見俗情。雁拆西風離思亂，鳥啼殘夜旅魂驚。江河風景悲南渡，家室倉皇問北征。滄海横流安税駕，一桴從我任平生。
秋夜三首  其一 孫覿 
山寒藹瞑姿，楓老带漲痕。蘭摧桂亦折，往往歸其根。萬籟各收聲，一氣中自存。鼻斤無可斵，尻駕不復奔。孤光照獨夜，月落低金盆。
秋夜三首  其二 孫覿 
金氣天與高，燈燼宵正繁。暗蛩露下績，潛虬浪中翻。幽人醉清夜，一笑空罍尊。遇勝獨心詣，了了見目存。但憂兒輩覺，難與俗人言。
秋夜三首  其三 孫覿 
寥寥犬吠村，微月耿黄昏。雞豚市井空，虎豹窟宅尊。元龍百尺樓，獨臥誰與論。酒聖且復中，愁魔自驚奔。彈鋏歸去來，稚子候柴門。
秋興  其一 孫覿 
雲族正南鶩，日車遂西沈。倚樓孤客恨，伏枕故園心。唧唧蟲造哀，交交鳥遺音。危坐百感集，我何念之深。
秋興  其二 孫覿 
淺瀨落雲碧，幽花弄秋妍。細細回波渡，津津笑靨圓。起謀杯中物，行掛杖頭錢。阮公任真率，醉臥酒壚邊。
妙覺寺三詠 木犀 孫覿 
霜葩翳老青，粲粲石壁下。瓊樹一時新，肌冰敵姑射。光風泛月彩，芳氣襲蘭麝。幽人三嗅泣，采玩不盈把。芙蓉强争妍，刻畫粉黛假。對之若爲容，慚紅面如赬。
妙覺寺三詠 梧桐 孫覿 
高梧傍層樓，隱翳崖寺古。森森露井寒，蔭此六月暑。秋風動地至，柯葉遽如許。依依别故林，黄落半粘土。凉蟬不復號，驚鵲時自語。一夜繞空枝，愁絕兩翅羽。
妙覺寺三詠 芙蓉 孫覿 
沙際漾淺碧，竹外欹深紅。晨光發穠麗，醉臉酣春融。歡華不滿眼，榮悴一日中。娟娟泣朝露，槭槭隕夕風。顧我非靈仙，丹砂駐君容。舉酒酹其根，明年何處逢。
自崇仁趨新淦凡四夕乃至一寓道觀三止僧舍皆留一夕而去賦小詩記之 奴原寺 孫覿 
稚子應門立，老僧迎客入。湛湛玉甃寒，唧唧銅瓶泣。小軒風雨過，窗户青紅溼。晚花發秋妍，黄蜂正衙集。
自崇仁趨新淦凡四夕乃至一寓道觀三止僧舍皆留一夕而去賦小詩記之 化度寺 孫覿 
失路迷千嶂，投林借一枝。扣門竹西寺，立馬日斜時。矍鑠僧窺户，睢盱犬透籬。定知嫌不速，明日與君辭。
自崇仁趨新淦凡四夕乃至一寓道觀三止僧舍皆留一夕而去賦小詩記之 栖霞觀觀在麻嶺下 孫覿 
雲表朝飛屐，松蹊晚駐鞍。破扉聯白板，槁項繫黄冠。徑雨喧風籜，汀沙立露翰。小窗牀坐好，對此百憂寛。
自崇仁趨新淦凡四夕乃至一寓道觀三止僧舍皆留一夕而去賦小詩記之 三山寺二首 其一 孫覿 
斜日半窗明，無人獨掩扃。風鈴時自語，雪柏老終青。立鵲參差見，微泉斷續聽。老僧渾不語，危坐卷殘燈。
自崇仁趨新淦凡四夕乃至一寓道觀三止僧舍皆留一夕而去賦小詩記之 三山寺二首 其二 孫覿 
異縣久爲客，窮途飽所更。對牀雲伴宿，曳杖月同行。到處身如寄，看山眼蹔明。平生飲中趣，酒賤且頻傾。
余大觀中偕何襲明登仕同爲太學諸生别後二十六年余□南遷道清江襲明逆余於新淦之洲上蒼顔白髪大略相似感嘆之餘飲酒賦詩以爲笑樂襲明筆力雄贍操紙立就凡六七反必用前韻余繼和者十二篇云  其一 孫覿 
亡弓墮甑一時空，夢斷南柯午枕中。便有樽罍追北海，更無塵土汙西風。驅牛懶臥山中相，失馬來看塞上翁。從此卜鄰成二老，雞豚社酒與君同。
余大觀中偕何襲明登仕同爲太學諸生别後二十六年余□南遷道清江襲明逆余於新淦之洲上蒼顔白髪大略相似感嘆之餘飲酒賦詩以爲笑樂襲明筆力雄贍操紙立就凡六七反必用前韻余繼和者十二篇云  其二 孫覿 
龍媒去盡馬羣空，一曲陽春在郢中。浩浩百川齊赴海，蓬蓬萬竅總號風。誰憐楚國沈湘客，獨有商山避世翁。閭里應容投緩急，風波千里一舟同。
再和  其一 孫覿 
烏啼鵲噪晚庭空，並舍相呼入酒中。逐影故慚夸父日，披襟聊快楚王風。牛衣泣臥悲游子，鳩杖歡迎愧老翁。笑我獨醒成底事，一邱之貉古今同。
再和  其二 孫覿 
沙平雪漫水涵空，路入千巖紫翠中。村遠微明漁舍火，樓高斜矗酒旗風。可憐方外狂司馬，來伴田中一禿翁。南北相望三十載，心期不改斷金同。
再和  其一 孫覿 
瘴雨蠻煙掃地空，衆星環列拱天中。豹章尚隱南山霧，鵬背將摶北海風。麟閣似聞登漢將，鹿門猶自臥龐翁。低頭莫負平生志，冠蓋風雲萬里同。
再和  其二 孫覿 
夜鶴悲鳴蕙帳空，一身今在百憂中。驚魂尚喘吳牛月，短翮甘隨宋鷁風。且與龜魚爲地主，不將鵝鴨惱鄰翁。超然世態誰君似，蘭菊春秋自不同。
何倅利見許出侍兒襲明用前韻賦詩再和  其一 孫覿 
平生慣見有司空，腸斷蘇州一盼中。此夜相忘千里月，他年應恨五更風。坐中不樂無三粲，客裏相逢祗兩翁。急雨催詩更蕭瑟，小窗寒夜一燈同。
何倅利見許出侍兒襲明用前韻賦詩再和  其二 孫覿 
錦堂蓮燭夜光空，喜笑蟬聯繡户中。塵繞梁飛歌白雪，襪凌波去舞回風。投梭且莫驚狂客，却扇何妨眩醉翁。青鳥殷勤問消息，留髠滅燭許誰同。
何嘉會寺丞遣嫁侍兒襲明有詩次韻  其一 孫覿 
魯陽之戈倚半空，誰能一却日再中。驚回十二巫山雨，永隔三千弱水風。廋語尚傳黄絹婦，多情好在紫髯翁。謫仙尚有杯中月，獨舞婆娑醉影同。
何嘉會寺丞遣嫁侍兒襲明有詩次韻  其二 孫覿 
哀蟬已逐夢雲空，錦字參差在眼中。應似桃花貪結子，任教柳絮舞隨風。留春不住無樊子，隔水遙看有杜翁。無那丁寧花鳥使，丁香偷結兩心同。
迎薫堂小集襲明用前韻再和  其一 孫覿 
飲痛瓊艘百柁空，參横斗掛月當中。不愁馬上衣沾露，且看尊前幘墮風。未辦清歌娛醉客，莫將强韻壓衰翁。爲歡冷淡君應笑，注瓦傾銀一體同。
迎薫堂小集襲明用前韻再和  其二 孫覿 
繪出金盤放筯空，一時酣詠醉鄉中。羽觴聚泛蘭亭月，璆佩鏘鳴閬苑風。顛倒白綸容老子，淋漓紫綺看仙翁。詩成快寫鮫人室，萬顆驪珠訝許同。
何嘉會以侍兒歸彭生小詩戲之 孫覿 
浮蒼宛宛兩眉長，瀉碧汪汪一鑑光。山海相逢非浪語，小孤明日嫁彭郎。
長樂寺二首  其一 孫覿 
層梯倚天碧，細路連草莽。蕭蕭蒼松門，税此林下鞅。輪囷老樹姿，偃蹇怪石狀。中有蓮花臺，迥出諸天上。空堂臥鐘鼓，古佛暗龍象。飛泉漱石除，夜半發清響。雲低雪浮浮，柳動春盎盎。超搖萬里眼，更欲鏟叠嶂。
長樂寺二首  其二 孫覿 
萬瓦冠松壁，千嶂鎖雲莊。故人置酒地，清夜燈燭張。破壁掛月闕，遺笙嘯風廊。妖歌傾四座，醉臥錦瑟傍。寂寂花絮亂，匆匆鶯燕忙。雍門已陳迹，餘音空繞梁。我來久徘徊，驚呼首一昂。老僧獨依然，對坐柏子香。
志新遣介致書餽以巴源紙黄甘珠欖大栗鵝鮓枯蝦爲餉戲作長句爲謝 孫覿 
巴江新搗萬穀皮，禇生粉面膚凝脂。故人千里持寄我，落筆宛宛天投霓。綈囊丹果十襲包，爆栗飛燼石火敲。紅鹽著樹落青子，香霧噀手披黄苞。蒼鵝無罪見葅醢，苦酒濯之光五采。蝦跧久已成枯腊，咫尺波濤渺江海。客舍爭席紛滿前，饋羮不復五漿先。殷勤重餉有吾子，兩夫擔荷赬其肩。
蜀婦新寡從何純中讀左氏戲呈純中 孫覿 
麟經束高閣，掩卷有三嘆。朱弦久零落，鸞膠續其斷。英英左阿君，獨唱音節緩。故是我輩人，吹簫得幽伴。先生擁絳紗，弟子褰素幔。一揮斵鼻斤，便舉齊眉案。
嘉會飲餞愛姬大慟而別 孫覿 
小窗危坐若爲情，曳杖穿雲取次行。蕭寺試來攜手處，陽關已作斷腸聲。歌呼本自追曹相，慟哭那知見賈生。坐上誰人最愁絕，江州司馬淚縱横。
遊鍾石寺問名寺之因緣老僧指門旁石如覆鍾狀賦詩一首邀何襲明登仕同賦 孫覿 
月斧琢朣朧，團欒覆石鍾。連絡青雲根，點注碧蘚封。補天記女媧，移山詫愚公。當年偶遺漏，墮此草莽中。奇礓久淪蟄，化出金仙宫。老僧慣見之，笑視瓦礫同。礪角戲烏犍，迸火敲青童。摩挲問亡恙，千歲今一逢。堂堂張茂先，扣以蜀井桐。噌吰振林莽，叱吸萬竅風。澒洞衆壑滿，吼徹九地通。狂奔竄幽魅，驚怒拔老龍。豐山霜露零，彭蠡波浪舂。一鳴固有待，寸筳那得攻。水曹筆五色，東序羅笙鏞。辟易四坐傾，蹴蹋萬馬空。偉兹抱奇音，伴我窺靈蹤。賦詩乃不如，露草號秋蟲。
宜黄尉李集義遺書問安否小詩爲謝 孫覿 
三年著南冠，兩見芳歲新。朝爲蟲蛇侶，暮與魑魅鄰。行隨木上坐，臥對竹夫人。獨有金石交，不廢風雨晨。書來一弔屈，我已屢厄陳。嘖嘖爨下桐，嗷嗷轍中燐。絙以朱絲繩，放之碧海津。窮途得重惠，肝胆久輪囷。
雪二首  其一 孫覿 
嶺雲亂擘絮，簷雨收斷綫。箕神擁前驅，萬瓦集微霰。玉峰忽崔嵬，炯若簪出弁。衣稜森欲起，眼纈醉復眩。属國臥餐氈，含糊不能嚥。
雪二首  其二 孫覿 
喧豗湊六合，澒洞咽羣籟。俄驚江海懸，坐覺虚空隘。包藏失地險，瀰漫見天大。嬋娟自一種，巧麗窮百態。獨餘古柏青，正色老不壞。
次韻王子欽上元感事三首  其一 孫覿 
寒雨吹黄屋，胡星照紫宸。龍沙萬里去，燈市七年春。感戀丹心折，悲吟白髮新。孤臣臥江海，老淚滿衣襟。
次韻王子欽上元感事三首  其二 孫覿 
金地三千界，珠宫十二樓。人行仙佛土，春滿帝王州。邂逅羣雄擾，消磨百戰休。傷心歌舞地，錦纜起汀鷗。
次韻王子欽上元感事三首  其三 孫覿 
冰雪依春盡，雲山發興多。微吟愁獨夜，小立佇斜河。社鼓村村急，樵音處處歌。呼僮掃月榭，不飲奈明何。
題硤江蕭氏庵二首  其一 孫覿 
雪屋清如洗，雲崖翠作堆。破扉風自掩，敗壁雨先頹。野色初還柳，林香尚有梅。滄江千萬頃，一鳥鏡中回。
題硤江蕭氏庵二首  其二 孫覿 
雲逐歸心亂，山隨望眼賖。疏林欹晚照，淺溜咽春沙。客路三千過，僧窗一笑譁。此生安稅駕，有地即爲家。
思賢堂蕭君築室江上館李先之先之既沒李伯紀其堂曰思賢云二首  其一 孫覿 
扁榜銀鉤勁，褒題袞相尊。天邊玉樓去，江上草堂存。蠅附俄千里，龍登有一門。蕭郎傳舊業，擊水看溟鯤。
思賢堂蕭君築室江上館李先之先之既沒李伯紀其堂曰思賢云二首  其二 孫覿 
相國開藩日，摳衣放鷁時。碧油來弭節，彩筆坐題詩。有客皆如此，知君更不疑。相逢一笑喜，空恨十年遲。
宿善法寺二首  其一 孫覿 
野寺知名久，歸鞍試一尋。亂山迎晚眺，萬木拱春臨。逸想超神界，安禪見佛心。時參鼻端白，趺坐息深深。
宿善法寺二首  其二 孫覿 
雪漲春光動，雲歸暮塢深。巖棲塵不到，禪貌老難侵。野虎風生嘯，哀猿月伴吟。荒鷄號五點，說盡落星心。
再賦二首  其一 孫覿 
水繞禪窗浄，香凝古殿深。讀書不求解，酬古聊自斟。塔鈴已無語，匣琴猶有心。獨謠西閣夜，風滿快哉襟。
再賦二首  其二 孫覿 
愛竹門可款，命車壑初尋。烏啼春院静，人語夜堂深。鼠迹留僧鉢，蝸涎換佛金。鄰翁笑相命，春酌夜沈沈。
天長寺 孫覿 
江行蕭家峽，路入天長寺。眈眈千步廊，植杖聊一愒。山對逐客愁，花濺寒食泪。提壺苦勸人，何物關汝事。
次韻王子欽雨中 孫覿 
夢斷行雲去，詩成急雨催。霏霏嘘谷滿，閃閃映空來。出岫非無意，爲霖信有材。故園小桃李，昨夜一時開。
襲明登仕出示尊公家傳留讀數過撫卷太息賦小詩歸之 孫覿 
鼻祖有殊相，耳孫信多賢。閲世已黄壤，傳家尚青氈。妙語今作者，生氣猶凜然。便須勒蒼珉，揭此宰樹邊。
再過天長寺二首  其一 孫覿 
巖姿露天巧，地勝延隙光。鯨怒四海鬬，蝸跧一身藏。逃空真樂見，憩寂幽夢長。燈暗不復續，臥看月侵牀。
再過天長寺二首  其二 孫覿 
山立起平案，松偃臥枕岡。尚憐桃靨小，已見麥頭昂。檢事關兵氣，逃禪入醉鄉。平生江海興，一棹付慈航。
利見置酒燕超軒襲明賦詩次韻二首  其一 孫覿 
杯行到手莫留殘，忍聽金鐘吼夜闌。紅雨亂飄花帽動，碧雲吹斷玉笙寒。破除孤悶千痾散，邂逅良圖一笑歡。老去便須勤秉燭，對花渾似霧中看。
利見置酒燕超軒襲明賦詩次韻二首  其二 孫覿 
芋火鶉衣對懶殘，銅瓶泣雨又更闌。枕流洗耳真堪笑，映雪看書且耐寒。共惜分襟能幾日，直須把酒罄交歡。風流喜見佳公子，未信窮途白眼看。
分宜道中 孫覿 
老牯挽犁泥沒膝，剡剡青秧鍼水出。大麥登場小麥黄，桑柘葉大蠶滿筐。猿鳥初呼聚儔侣，繅絲百箔聞好語。此時物色不可孤，勸君沽酒提壺盧。
宿袁州城外祥符觀越日徙糾廨舍 孫覿 
宜春客舍無一席，古觀獨眠不能夕。破屋颼颼人雨立，空林嘖嘖蛩夜績。青袍白馬郡督郵，晨門過我鳴前騶。不求五斗彭澤米，且臥百尺陳登樓。
萍鄉縣 孫覿 
雲夢青邱蟠楚藪，萍實江邊大如斗。故壘摧頹百戰餘，舊事傳流千載後。青崖半裂蒼兕吼，空陂突過黄狐走。山深日落少人行，寂寥鳴蜩嘒高柳。江湖一夢三年久，慰我漂零一杯酒。羣盜須降漢赤眉，故侯辦作秦黔首。
安仁縣有大第一區官兵縱暴主人谷氏避不敢居三年矣縣尹常館過客於第中賦主人避地二首  其一 孫覿 
主人避地臥荒村，道傍故宅今仍存。烏鳥呼風白日静，藤蘿掛月蒼煙昏。壁立削鐵千步垣，客子不敢窺其門。一時勝事那能說，撞鍾擊鼓行金尊。
安仁縣有大第一區官兵縱暴主人谷氏避不敢居三年矣縣尹常館過客於第中賦主人避地二首  其二 孫覿 
華榱翠桷刻蛟螭，蒿艾不翦與户齊。野鼠羣行晝躡壁，山鬼一腳夜撼扉。胡騎掃迹今已非，官兵縱暴來無時。千炷眈眈四壁立，主人避地何時歸。
衡州靈泉寺觀競渡二首  其一 孫覿 
噴雪怒相搏，投虹貫其中。張頤嚇北客，拍手笑南公。固自輕一死，終然鬭兩雄。踟躕倚山閣，得失謾鷄蟲。
衡州靈泉寺觀競渡二首  其二 孫覿 
健捷兩首虺，爬沙百足蚿。擊水羣鯨動，追風一鳥翩。壯心殊未已，怒臂欲無前。亦有旁觀者，跟跗奮兩肩。
即事 孫覿 
落日投林去，低雲貼水飛。江翻半嶂倒，帆健一風肥。酒重傾蠻榼，歌清繞妓衣。城南多勝事，何必閬中稀。
回雁峰 孫覿 
三年踐蛇虺，一命抵豺虎。悠悠故園心，萬里崖嶠阻。祝融方司南，巨嶽鎮全楚。滄波噴石壁，白日灑飛雨。寥寥蒼梧帝，髯斷泣二女。斕斑竹上泪，濺血今如許。沈文弔湘纍，魚葬得死所。寂寞千載魂，故物但角黍。吾生將安歸，隨此瘴江浦。逐臣正南遊，倦鳥已北翥。放身秋崖上，萬壑赴一睹。干戈浩茫茫，安得兩翅羽。
愚溪 孫覿 
羣休眩鹿馬，獨覺辨澠淄。蟲鳥豈知道，斷尾畏爲犧。草木詎有靈，衛足不如葵。智嚢樗里子，痴絕顧愷之。成壞繫所遭，何必陋昨非。儀曹天下士，失身蹈危機。一斥臥江海，南冠繫湘纍。不思蛇起陸，便作鳥擇栖。匿智以爲愚，更欲名其溪。溪山清可厲，溪上碧相圍。石底行翠虯，煙中抹修眉。一朝纊息定，白日斷履綦。叢祠翳篁竹，秋風生網絲。凜凜望千載，避世真吾師。故物不可尋，山川尚華滋。永懷西州動，興言北山移。欣然解其會，了了不復疑。獨醒亦何事，誓將餔糟醨。舉酒酹一觴，宛宛度兩旗。蕉黄配丹荔，歌此迎神詩。
礲巖 孫覿 
日上千峰亂，風涵萬壑秋。兩崖折天罅，一水漲巖幽。絕岸飛橋過，尋源秉炬游。倚空翹翠葆，漱石走蒼虯。老樹攙天立，奔雲接地流。壯懷開浩蕩，病骨聳颼飀。皓首殊方去，清尊盡日留。無人與說似，勝事滿南州。
礲巖寺 孫覿 
千松夾道直，一水抱村流。清絕小叢林，繞舍竹修修。老僧慣見客，壞衲雪滿頭。野果折奇苞，畦蔬翦新柔。漂零五管去，邂逅一笑留。詩成寫君壁，紀此夢中遊。
靈泉寺 孫覿 
窗户遙開紫翠間，小橋獨立聽潺潺。意諧獨有清風共，興盡聊随落照還。但見虚童蒙白帢，且無瀧吏發騂顔。風花雨葉元無定，何必區區戀故山。
次桂州二首  其一 孫覿 
過嶺逢人問象州，瘴煙如海蹴天浮。三閭逐客何將到，八桂宜人且少休。
次桂州二首  其二 孫覿 
江上煙雲翠作堆，倚天青壁雁飛回。神州一望三千里，不是南遷肯獨來。
桂林山水奇麗妙絕天下柳子厚記訾家洲亭粗見其略余以六月六日度桂林嶺欲更僕詣象属暑甚遂少留日從諸公于巖穴之下穹林巨壑近接闤閽之中遠不過城闉之趾居高望遠夸雄鬭麗殆不可狀擇其尤者以十詩記之名之曰桂林十詠 八桂堂 孫覿 
橘中隱商顔，桑下蔭羽葆。古人日已遠，貴跡今未掃。英英八桂堂，屹立表衆草。名随五柳傳，壽待三松倒。南堂駐金莭，伏劍收蠻獠。駪駪立萬馬，獵獵卷千纛。元戎領客來，小摘羞澗藻。醉纈亂繁花，移來插晴昊。
桂林山水奇麗妙絕天下柳子厚記訾家洲亭粗見其略余以六月六日度桂林嶺欲更僕詣象属暑甚遂少留日從諸公于巖穴之下穹林巨壑近接闤閽之中遠不過城闉之趾居高望遠夸雄鬭麗殆不可狀擇其尤者以十詩記之名之曰桂林十詠 七星巖 孫覿 
十載汙修門，簪槖侍帝垣。五雲深莫窺，衆星拱以繁。一坐牘背書，身落海上村。山川發餘想，鍾鼓眩昔聞。星圖煥斗極，兩兩錯地文。今日復何日，乘槎造天閽。日月起可挾，參井立能捫。誰當揭其柄，爲我酌瀛尊。
桂林山水奇麗妙絕天下柳子厚記訾家洲亭粗見其略余以六月六日度桂林嶺欲更僕詣象属暑甚遂少留日從諸公于巖穴之下穹林巨壑近接闤閽之中遠不過城闉之趾居高望遠夸雄鬭麗殆不可狀擇其尤者以十詩記之名之曰桂林十詠 栖霞洞 孫覿 
飛仙巢三山，弱水環四溟。誰知黄茅嶺，自有白玉京。獨曳一枝筇，梯空上青冥。蟾飛墮八桂，石隕化七星。幽幽炬火然，異狀不可名。垂天紫雲蓋，插地翠羽屏。已無俗士駕，上有遷客經。敢言居夷陋，妙絕冠平生。
桂林山水奇麗妙絕天下柳子厚記訾家洲亭粗見其略余以六月六日度桂林嶺欲更僕詣象属暑甚遂少留日從諸公于巖穴之下穹林巨壑近接闤閽之中遠不過城闉之趾居高望遠夸雄鬭麗殆不可狀擇其尤者以十詩記之名之曰桂林十詠 來風亭風洞在七星巖之下曾公巖之右大暑時有風出穴中泠然如冰雪被體不可久留舊有亭摧壞始撤而新之趙漕少隐置酒落其成名曰來風云 孫覿 
萬樹張大傘，千嶂臥獨龍。彤雲竟天起，火墜九日紅。投老落蠻嶠，暍死愁吳儂。風流貴公子，一笑林下逢。蒼崖折天罅，中有萬里風。習習駕兩腋，飄飄落瓊宫。草木嘯竽籟，澗谷酣笙鏞。披我快哉襟，誰能辨雌雄。
桂林山水奇麗妙絕天下柳子厚記訾家洲亭粗見其略余以六月六日度桂林嶺欲更僕詣象属暑甚遂少留日從諸公于巖穴之下穹林巨壑近接闤閽之中遠不過城闉之趾居高望遠夸雄鬭麗殆不可狀擇其尤者以十詩記之名之曰桂林十詠 龍隱巖 孫覿 
跳波觸石喧，古木抱崖擁。老蛟壓泥蟠，一笑作潭洞。孤峰起崷崒，哀壑浩呼汹。腥風噤蛙淫，凍雨落毛氄。凜凜白晝寒，瘴髪立盡聳。旱氣曛日黄，縮爪但陰拱。悠然四大海，歛此一毛孔。安得化爲霖，蕙葉有光寵。
桂林山水奇麗妙絕天下柳子厚記訾家洲亭粗見其略余以六月六日度桂林嶺欲更僕詣象属暑甚遂少留日從諸公于巖穴之下穹林巨壑近接闤閽之中遠不過城闉之趾居高望遠夸雄鬭麗殆不可狀擇其尤者以十詩記之名之曰桂林十詠 曾公巖曾子宣丞相元豐中守桂林遊七星山始見此洞芟薙草莽平坦方廣可容數百人悉布磚甓之入洞十餘步有澗水横其前不可涉公梁石爲橋以便遊者號曾公巖 孫覿 
羣峰依天立，萬馬屹不動。風欹紫玉珂，雨暗青絲鞚。相君千里目，渺渺孤鴻送。披雲覷天巧，鑿翠出巖洞。中空貫長虹，側立剖大甕。宛宛臥石梁，欲起時地控。玉棺已上天，甘棠有遺誦。獨餘澗底泉，時與幽人共。